Qatar sambut baik kemasukkan Palestin bawah bidang kuasa ICC

DOHA, 13 Rejab 1442H, Khamis – Qatar pada Rabu menyambut baik keputusan Mahkamah Jenayah Antarabangsa (ICC) memasukkan wilayah Palestin yang diduduki di bawah bidang kuasanya, merintis jalan kepada siasatan melakukan jenayah antarabangsa terhadap rakyat Palestin.

Duta Qatar ke Geneva, Ali Khalfan Al Mansouri berkata demikian ketika dialog interaktif mengenai laporan Pesuruhjaya Tinggi Pertubuhan Bangsa-Bangsa Bersatu (PBB) untuk Hak Asasi Manusia mengenai pertanggungjawaban dan keadilan untuk semua pelanggaran undang-undang antarabangsa di wilayah Palestin yang diduduki, termasuk Baitulmaqdis Timur.

Al-Mansouri berkata mereka telah meneliti laporan itu dan mengutuk keras tindakan berterusan Israel melanggar undang-undang dan melakukan jenayah terhadap rakyat Palestin, lapor Agensi Berita Qatar (QNA).

Masyarakat antarabangsa berulang kali menekankan tindakan Israel ke atas Palestin melanggar undang-undang antarabangsa dan berdasarkanKonvensyen Geneva Keempat, ia dianggap jenayah perang di bawah Statut Rom 1998.

Beliau menggesa masyarakat antarabangsa untuk mengambil semua langkah perlu bagi mengakhiri pencerobohan dan penempatan Israel di tanah Arab, melindungi rakyat Palestin, memastikan semua hak Palestin yang sah dikembalikan selain penubuhan sebuah negara Palestin yang merdeka dan berdaulat maju berdasarkan sempadan 1967, dengan Baitulmaqdis sebagai ibu negara. – Bernama


26 maut letupan di lapangan terbang Aden

ADEN, 16 Jamadilawal 1442H, Khamis – Sekurang-kurangnya 26 individu maut apabila sebuah letupan menggegarkan lapangan terbang Aden semalam, sejurus selepas anggota kerajaan baharu mendarat.

Dalam kejadian sama, lebih 50 mangsa cedera meskipun semua menteri kerajaan dilaporkan selamat.

Bagaimanapun, jumlah kematian dikhuatiri terus meningkat.

Menurut Doktor Tanpa Sempadan, mereka sedang bersiap sedia melancarkan ‘pelan tindak balas perubatan kematian berskala besar’.

Jawatankuasa Antarabangsa Palang Merah berkata, seorang petugas mereka adalah antara mangsa terkorban, dua lagi tidak ditemui manakala tiga yang lain cedera.

Pada masa sama, letupan kedua berlaku ketika kepulan asap tebal dilihat menyelubungi terminal, dengan serpihan bangunan bertebaran serata tempat, serta orang ramai bertungkus lumus membantu mangsa tercedera.

Video yang sempat dirakam memaparkan sebuah objek kelihatan seperti peluru berpandu terbang ke arah bangunan terminal yang padat pengunjung, sebelum meletup dan terbakar.

Punca sebenar letupan masi tidak dapat dipastikan. -Agensi


Reman suspek kes bunuh Nik Khatijah disambung hingga Jumaat

KUALA LUMPUR, 2 Syaaban 1442H, Selasa – Tempoh reman suspek kes pembunuhan Pengurus Jabatan Advokasi Pertubuhan IKRAM Malaysia, Nik Khatijah Nik Mud, disambung enam hari lagi sehingga Jumaat.

Pemangku Ketua Polis Selangor, Datuk Arjunaidi Mohamed berkata, reman pertama terhadap suspek tamat Ahad lalu.

Bagaimanapun, tempoh reman disambung bagi membolehkan polis melengkapkan kertas siasatan sebelum dibawa untuk proses pendakwaan di mahkamah.

“Suspek tamat reman, Ahad lalu dan pada hari sama kita memohon reman disambung yang akan berakhir Jumaat ini,” katanya.

Sebelum ini, polis menahan suspek berusia 57 tahun itu bagi membantu siasatan kes bunuh mangsa yang ditemukan mati dengan kesan jerut pada lehernya.

Mangsa ditemui di sebuah rumah di Taman Bangi, Jalan Reko, Kajang jam 8 pagi pada 8 Mac lalu.

Suspek ditahan di sekitar Kajang, jam 8.45 malam pada hari sama.

Nik Khatijah yang berusia 32 tahun adalah bekas penuntut Universiti Islam Antarabangsa Malaysia (UIAM) dan berkhidmat di Ibu Pejabat IKRAM sejak 2013.


Sukan bola sepak Piala Malaysia dibenarkan mulai Januari

KUALA LUMPUR, 3 Jamadilawal 1442H, Jumaat – Penantian peminat sukan bola sepak tanah air berakhir apabila kerajaan memutuskan untuk membenarkan penganjuran sukan nombor satu negara itu temasuk Piala Malaysia bermula Januari tahun hadapan.

Pengumuman itu dibuat Menteri Kanan (Kluster Keselamatan), Datuk Seri Ismail Sabri Yaakob selepas meneliti cadangan prosedur operasi standard (SOP) yang dibentangkan Kementerian Belia dan Sukan (KBS) kepada jawatankuasa teknikal semalam.

“Perlawanan bola sepak Piala Malaysia dibenarkan bermula Januari 2021,” katanya pada sidang media perkembangan Perintah Kawalan Pergerakan Pemulihan (PKPP) di sini hari ini.

Semalam, Timbalan Menteri Belia dan Sukan, Wan Ahmad Fayhsal Wan Ahmad Kamal dilaporkan berkata pihaknya membentangkan SOP gelembung sukan sebagai usaha ‘menghidupkan’ semula perlawanan bola sepak di negara ini yang terpaksa ditangguhkan berikutan pandemik COVID-19.

Bagaimanapun, Ismail Sabri berkata, kehadiran penonton adalah tertakluk kepada status negeri sama ada dikenakan PKPP, Perintah Kawalan Pergerakan Bersyarat (PKPB) dan Perintah Kawalan Pergerakan Diperketatkan (PKPD).

Katanya, negeri yang dikenakan PKPP, jumlah kehadiran penonton dihadkan 10 peratus daripada kapasiti tempat duduk atau maksimum 4,000 orang.

“Bagi negeri PKPB, perlawanan adalah tanpa kehadiran penonton manakala bagi kawasan PKPD perlawanan tidak dibenarkan,” jelasnya.

Sementara itu, mengenai penganjuran kejohanan atau pertandingan peringkat antarabangsa, Ismail Sabri berkata ia tertakluk kepada Jabatan Imigresen Malaysia (JIM).

Katanya, penyertaan bagi negara-negara berisiko tinggi tidak dibenarkan, kecuali mendapat kebenaran JIM.

“Penyertaan atlet negara ke kejohanan antarabangsa khususnya ke negara berisiko tinggi juga perlu mendapat kebenaran JIM.

“Bagi aktiviti sukan bersentuhan, peserta perlu menjalani ujian saringan dan disahkan negatif sebelum dibenarkan menyertai aktiviti dan acara tersebut,” katanya menambah SOP terperinci boleh dirujuk menerusi laman sesawang KBS dan juga MKN. – Bernama


Kluster mahkamah patut undur!

Oleh Siti Hafidah Abd Ghaffar

BANGI, 24 Syaaban 1442H, Selasa – Presiden UMNO, Datuk Seri Ahmad Zahid Hamidi disarankan mengundur diri bagi memastikan agenda besar parti tidak tersasar.

Bukan sahaja Presiden, malah sesiapa sahaja pemimpin UMNO yang terpalit dengan kes mahkamah dan salah laku serta kerendahan moral, disaran undur diri dan digantikan dengan pemimpin yang berakhlak, berintegriti serta berwibawa.

Saranan itu dilihat wajar kerana kepentingan agenda besar parti adalah lebih utama diselamatkan berbanding yang lainnya.

Presiden BERJASA, Ustaz Zamani Ibrahim berkata, pemimpin yang menghayati agenda besar parti tidak akan tersasar dalam menerajui parti.

Atas dasar itu, sekiranya merasakan tidak mampu, maka pemimpin parti tidak akan malu untuk mengundur diri secara sopan dan terhormat.

“Meletakkan satu kerangka yang besar dalam membawa agenda besar adalah sangat penting bagi sesebuah parti.

“Agenda besar parti mesti jelas dan difahami serta dihayati oleh semua pemimpin parti di setiap peringkat. Ini penting kerana, setiap pemimpin yang silih berganti akan dapat meneruskan agenda besar tersebut,” katanya ketika dihubungi Ismaweb.net.

Bercakap mengenai agenda besar, beliau berkata, ia mestilah menjurus kepada membina tamadun dan peradaban yang berasaskan tauhid bukannya pelengkap kepada tamadun barat.

Justeru, beliau menggesa UMNO membina agenda besar dan segera keluar daripada agenda sempit parti yang asyik bercakap mengenai kepentingan parti semata-mata.

“Rakyat sudah pandai menilai hala tuju parti berdasarkan kepada apa yang berlaku hari-hari dan diperkatakan oleh pemimpin parti.

“Rakyat tidak mudah lagi terpesona dengan laungan pemidato dari pewakilan-perwakilan di pentas persidangan agung UMNO, bahkan dari percikan pidato itu juga boleh membawa kebencian rakyat kepada pemimpin UMNO seluruhnya.

“Ini kerana rakyat akan menilai semua itu tidak ubah seperti ayam jantan kokok berderai-derai tetapi ekor bergelumang tahi,” katanya.

Dalam pada itu, beliau memberi amaran kesan kepada agenda sempit parti di akhirnya akan membuatkan pemimpin mengambil peluang ke atas ahli untuk agenda peribadi dan membina kekuatan diri di dalam parti demi kelangsungan kerjaya politik peribadi.

“Membawa agenda kerjaya politik peribadi biasanya tidak akan bertahan lama kerana akan muncul pula peribadi pemimpin lain di dalam parti untuk bersaing secara negatif.

“BERJASA melihat bahawa membawa agenda besar demi maslahah ummah dan kemanusiaan adalah tugas utama parti.

“Mendidik dan mencerdikkan semua ahli dengan agenda besar tersebut juga tidak kurang pentingnya,” katanya.


Thailand lapor kes pertama cacar monyet babitkan wanita

BANGKOK, 7 Muharam 1444H, Jumaat – Seorang wanita tempatan berusia 22 tahun disahkan positif cacar monyet, iaitu kes pertama membabitkan golongan wanita yang dilaporkan di Thailand.

Setakat ini, Thailand telah melaporkan empat kes jangkitan cacar monyet.

Ketua Pengarah Jabatan Kawalan Penyakit Dr Opas Karnkawinpong berkata wanita itu mengalami simptom seperti demam dan ruam di badan pada 29 Julai.

Wanita itu telah melawat pusat sukan di Bangkok sebelum disahkan positif wabak berkenaan.

“Pesakit telah mendapatkan rawatan di sebuah hospital di Samut Prakan pada Rabu, dan kini sedang menerima rawatan lanjut di Institut Penyakit Berjangkit Bamrasnaradura,” kata Dr Opas.

Beliau mengarahkan pihak berkuasa kesihatan untuk meningkatkan pengesanan kontak rapat.

Thailand melaporkan jangkitan cacar monyet pertama – seorang warga Nigeria berusia 27 tahun yang tiba di Phuket pada 18 Julai. Bagaimanapun, lelaki itu melarikan diri selepas dimaklumkan mengenai keputusan ujian awal terhadapnya positif.

Dia kemudiannya dijumpai di Phnom Penh dan menerima rawatan di sebuah hospital.

Pada 29 Julai, kes kedua cacar monyet membabitkan seorang lelaki warga tempatan berusia 47 tahun di Bangkok dan dia dilaporkan semakin pulih.

Pada 3 Ogos, seorang lelaki Jerman berusia 25 tahun yang melancong ke Phuket merupakan pesakit ketiga wabak cacar monyet di negara itu. – Bernama


Turkiye, Ukraine bertegas mahu Perjanjian Bijirin Laut Hitam diperbaharui semula

KYIV, 9 Safar 1445H, Sabtu – Langkah alternatif lain yang digunakan buat masa ini untuk mengeksport bijirin Ukraine selain Perjanjian Bijirin Laut Hitam dilihat sebagai kurang optimum.

Berikutan itu, Menteri Luar Turkiye, Hakan Fidan berkata, tindakan memperbaharui perjanjian berkenaan adalah keutamaan kepada Ankara, dan Russia boleh menerima manfaat menerusi perjanjian tersebut.

“Menghidupkan semula inisiatif Perjanjian Bijirin Laut Hitam adalah keutamaan kepada Turkiye.

“Saya berharap kita semua mendapat keputusan yang menyenangkan kedua-dua pihak,” katanya sambil menambah alternatif yang digunakan buat masa ini tidak berkesan dalam menggantikan perjanjian yang dicapai sebelum ini.

Senada dengan itu, Menteri Luar Ukraine pula, Dmytro Kuleba berkata, pihaknya kini sedang berusaha mencari laluan alternatif lain namun Perjanjian Bijirin Laut Hitam adalah penyelesaian yang terbaik.

“Kami sedang mencari laluan alternatif lain namun secara objektifnya laluan perjanjian Laut Hitam adalah penyelesaian terbaik buat masa ini,” katanya.

Perjanjian berkenaan yang dikendalikan Turkiye dan PBB itu dicapai tahun lalu bagi membolehkan bijirin Ukraine dieksport dengan selamat.

Ia juga membantu mengurangkan krisis makanan global susulan pencerobohan Russia ke atas Ukraine, Fabruari tahun lalu.

Namun, 17 Julai lalu, perjanjian ditamatkan, dengan Russia berulang kali menyatakan bahawa syaratnya untuk melanjutkan perjanjian itu itu tidak dipenuhi. – Agensi


Isu usul undi percaya dibangkit di Dewan Rakyat hari ini

KUALA LUMPUR, 24 Rabiulakhir 1442H, Khamis – Isu berhubung usul undi tidak percaya dan undi percaya terhadap Perdana Menteri Tan Sri Muhyiddin Yassin antara yang dijangka dibangkitkan dalam sidang Dewan Rakyat, hari ini.

Berdasarkan Aturan Urusan Mesyuarat, Hassan Abdul Karim (PH-Pasir Gudang) meminta perdana menteri menyatakan bilakah 25 usul undi tidak percaya dan dua usul undi percaya akan dibentang, dibahas dan diundi di Dewan Rakyat pada sesi Waktu Pertanyaan-pertanyaan Menteri.

Wan Hassan Mohd Ramli (PAS-Dungun) pula meminta Menteri Pelancongan, Seni dan Budaya menyatakan strategi jangka pendek kementerian bagi memastikan aktiviti pelancongan domestik dapat dioptimumkan semula susulan kebenaran rentas negeri dan daerah oleh Majlis Keselamatan Negara (MKN).

Pada sesi soal jawab lisan, Wong Shu Qi (PH-Kluang) membangkitkan persoalan sama ada kerajaan Perikatan Nasional (PN) akan melaksanakan semula Cukai Barang dan Perkhidmatan (GST) atau cukai kekayaan untuk meningkatkan pendapatan kerajaan.

Sementara itu, sesi perbahasan dan penggulungan bagi Rang Undang-undang Perbekalan 2021 peringkat Jawatankuasa diteruskan dengan tiga lagi kementerian dijangka menggulung perbahasan. – Bernama


KWSP umum maklumat terperinci i-Sinar Rabu depan

KUALA LUMPUR, 12 Rabiulakhir 1442H, Sabtu – Kumpulan Wang Simpanan Pekerja (KWSP) akan mengumumkan maklumat terperinci mengenai kelayakan dan proses pengeluaran caruman daripada Akaun 1 di bawah program i-Sinar pada Rabu ini.

Menteri Kewangan Tengku Datuk Seri Zafrul Tengku Abdul Aziz berkata pengumuman mengenai program yang diumumkan kerajaan dalam Belanjawan 2021 itu akan menjawab segala kekeliruan yang timbul dalam kalangan orang ramai.

“Pihak KWSP akan membuat pengumuman mengenai perinciannya, bagaimana prosesnya dan sebagainya pada Rabu (ini),” katanya ketika menyertai program Ruang Bicara terbitan Bernama TV yang dihoskan pengacara Sherkawi Jirim, di sini, hari ini.

Tengku Zafrul berkata secara umum, mereka yang hilang pekerjaan atau mengalami pengurangan gaji layak membuat pengeluaran sehingga RM10,000 sekiranya baki simpanan dalam Akaun 1 kurang daripada RM90,000.

Sebelum ini dilaporkan, pencarum yang mempunyai simpanan lebih daripada RM90,000 di dalam Akaun 1 boleh mengeluarkan caruman sehingga 10 peratus dengan pengeluaran maksimum RM60,000.

Mengenai peruntukan berjumlah RM3 bilion untuk membiayai pembelian vaksin COVID-19 yang dikatakan tidak mencukupi, Tengku Zafrul berkata peruntukan itu akan ditambah berdasarkan keperluan.

“Kita tidak akan teragak-agak untuk menambah peruntukan jika perlu…ini bukan sahaja untuk vaksin, bahkan ini untuk semua peruntukan yang diperlukan berkaitan dengan Kementerian Kesihatan Malaysia (KKM), terutamanya untuk memerangi COVID-19.

“Mengikut kajian KKM dan Kementerian Tenaga, Sains, Teknologi dan Inovasi, lebih kurang RM3 bilion diperlukan untuk memvaksin lebih kurang 70 peratus rakyat Malaysia. Itu anggaran diberikan berdasarkan perbincangan mereka dengan syarikat pengeluar vaksin,” katanya.

Mengenai jumlah peruntukan kepada Jabatan Hal Ehwal Khas (JASA) yang dijenamakan semula sebagai Jabatan Komunikasi Komuniti (J-KOM), beliau berkata jumlah peruntukan hanya akan diketahui semasa persidangan peringkat jawatankuasa Rang Undang-Undang Perbekalan 2021 (Belanjawan 2021).

“Di peringkat jawatankuasa, Kementerian Komunikasi dan Multimedia (KKMM) akan membuat pengumuman mengenai peruntukan (J-KOM) dan berapa banyak yang dikurangkan.

“Kementerian Kewangan dan KKMM masih berbincang, apa yang kita mahu lihat dan dipersetujui oleh Menteri Komunikasi dan Multimedia, Datuk Saifuddin Abdullah,” katanya. – Bernama


Wujudkan undang-undang tangani karya di luar kawalan LPF

BANGI, 6 Syaaban 1444H, Isnin – Sudah tiba masanya Jabatan Kemajuan Islam Malaysia (Jakim) dan Lembaga Penapisan Filem (LPF) bekerjasama rapat dengan Suruhanjaya Komunikasi dan Multimedia Malaysia (SKMM) apabila membabitkan karya yang dianggap menghina agama Islam.

Presiden Pertubuhan Ikatan Wanita Antarabangsa bagi Institusi Keluarga dan Pendidikan Berkualiti (WAFIQ), Prof Dr Rafidah Hanim Mokhtar berkata, langkah itu khusus untuk karya yang berada di luar kawalan LPF, apatah lagi dalam perkara membabitkan rakyat Malaysia.

Beliau berkata, platform media yang di luar kawalan LPF menjadi satu medan untuk karya-karya yang bertentangan dengan akidah Islam.

“Hemat saya, seorang muslim warganegara Malaysia tetap terikat dengan undang-undang Syariah kita.

“Adakah soal-soal ideologi, fikrah, penyelewengan akidah ini kita hanya tangani melalui pendidikan? Adakah undang-undang tidak berguna? Ini anggapan yang salah,” katanya dalam kenyataan.

Beliau berkata demikian merujuk Filem Mentega Terbang 2021 yang ditayang menerusi platform internet bermula 19 Januari lalu, dan dikatakan membawa elemen mempersendakan Islam.

Filem diterbitkan Tan Meng Kheng dan Pengarah Khairi Anwar itu berkisahkan seorang gadis (Aishah) berusia 16 tahun mengkaji al-Quran, Bible, Turah, Hindu dan Buddha untuk mencari jawapan mengenai ‘what happen when we die’.

Menerusi hantaran Zabidi Mohamed, filem ini didakwa menghina, meremeh, merendah-rendahkan, menodai dan mempersendakan Islam secara terang terangan (blasphemy). Ia berikutan mempunyai banyak kriteria dan ciri-ciri blasphemy ke atas Islam dalam filem ini.

Atas dasar itu, Prof Dr Rafidah bersetuju bahawa satu undang-undang perlu diwujudkan untuk menangani karya-karya seni yang berunsurkan penyelewengan akidah dan mempersendakan agama, khususnya untuk kandungan di luar kawalan LPF.

Beliau berkata, sedangkan negara Barat seperti Amerika Syarikat (AS) dan Russia mewujudkan akta melarang mempromosi lesbian, gay, biseksual dan transgender (LGBT) di sekolah.

“Jadi kenapa bila perkara melibatkan penyelewengan fikrah, kita tidak berusaha memikir undang-undang baru sesuai dengan perkembangan teknologi? Kita malas berfikir tentang ‘loopholes’ yang ada?

“Kita berserah kepada realiti (yang dicipta oleh pihak lain?) eg zina dan homoseksualiti berleluasa contohnya, sedangkan kita pun boleh mencipta realiti/bi’ah yang solehah?,” katanya.


Kerajaan perlu bertindak berstrategik elak ‘penghapusan’ orang Melayu di bandar

UMUM mengetahui bahawa keadaan dan jurang ekonomi antara kaum di negara tidak melambangkan akan satu kedudukan yang lestari. Jurang yang begitu ketara antara kaum sangat jelas dan jurang ini dijangka semakin melebar dalam masa 30 tahun akan datang jika tidak ada usaha yang konkrit diambil oleh pihak kerajaan.

Yang kaya akan terus mendominasi manakala yang miskin atau kurang berada akan terus terpinggir. Dalam hal ini sudah pasti yang akan paling terkesan dan terpinggir adalah kaum Bumiputera atau lebih khusus lagi orang Melayu.

Lihat saja dari aspek pemilikan hartanah yang mana hampir 80% di kawasan-kawasan bandar adalah dimiliki oleh bukan Melayu. Dengan harga kediaman yang semakin mencanak naik, maka adalah amat sukar untuk dimiliki semula oleh orang Melayu marhaen yang rata-ratanya bekerja di sektor-sektor awam.

Akhirnya orang Melayu kini terpaksa tinggal di pinggir-pinggir bandar. Kalau ada pun penempatan orang Melayu yang masih kekal sehingga sekarang ini ialah di Kampung Bharu, Kuala Lumpur. Itupun sudah ada usaha untuk mengeluarkan mereka atas alasan pembangunan. Kampung Kerinchi kalau dahulu majoriti penduduknya adalah orang Melayu namun kini ianya sudah bertukar tangan kepada orang lain.

Bukan sahaja orang Melayu kehilangan tanah malah nama Kerinchi pun sudah hilang ditukar kepada Bangsar South. Dengan kebanjiran pendatang luar yang kaya-raya ke bandar-bandar, dan dengan nilai ringgit yang semakin merendah maka sudah tentu kos pembelian hartanah di negara ini semakin mengujakan kepada pelabur asing. Tidak mustahil bandar-bandar besar di negara ini juga akan akhirnya menjadi milik bangsa asing.

Dalam hal ini, kerajaan dilihat seolah-olah hanya bersikap lepas tangan dan membiarkan pasaran menentukan harga dan polisi perumahan. Tanpa menafikan harga tanah sudah semakin mahal dan pemaju terpaksa mengeluarkan perbelanjaan yang tinggi untuk membina bangunan kediaman, tetapi jika kerajaan tidak peka maka akhirnya akan membentuk strata penduduk yang tidak harmoni.

Rakyat akan terpisah dengan kaum Cina terutamanya akan tinggal di bandar manakala orang Melayu terus dilambakkan di pinggir bandar. Pemisahan sebegini akan menimbulkan sentimen yang negatif antara kaum yang boleh bertukar kepada keganasan seperti yang berlaku di Afrika Selatan.

Tetapi kalau kita lihat di negara-negara luar seperti UAE dan Arab Saudi, mereka sangat megambil berat akan kebajikan rakyatnya walaupun pelabur asing berduyun-duyun masuk ke negara mereka, tetapi setiap rakyat akan diberikan kemudahan kediaman.

Tidak dinafikan ada sedikit usaha untuk membantu golongan kurang berada dengan membina pangsapuri tetapi kita semua maklum keadaanya amat kurang selesa dan serba daif. Kerajaan perlu bertindak dengan lebih berstrategik lagi bagi mengelakkan fenomena “penghapusan” orang Melayu di bandar-bandar.

Sebagai contoh, banyak kawasan-kawasan pembangunan sekarang ini di Kuala Lumpur adalah merupakan Tanah Rizab Melayu seperti Jalan Ampang dan Jalan Tunku Abdul Rahman. Tetapi ia sudah bertukar menjadi milik semua orang. Kalau mengikut Akta Tanah kerajaan wajib menggantikan kembali Tanah Rizab ini dengan tanah lain yang setimpal tetapi itu tidak berlaku.

Begitu juga tanah-tanah wakaf yang terdapat di merata tempat dalam bandar-bandar seluruh negara tetapi ia tidak dibangunkan dengan sebaik mungkin. Dengan perkembangan sebegini saya tidak menolak kemungkinan bahawa kawasan-kawasan lain di sekitar Kuala Lumpur seperti Keramat dan Gombak lama kelamaan juga akan terpaksa dirombak demi tujuan pembangunan.

Apakah keharmonian kaum dapat dicapai dengan pemisahan sebegini? Di manakah peranan agensi-agensi kerajaan yang ditubuhkan untuk membangunkan tanah untuk orang Melayu di kawasan-kawasan bandar seperti UDA?

Kita tidak menolak pembangunan dan juga kemampuan pihak lain untuk memiliki hartanah di bandar Namun saya percaya keadaan ini tidak berlaku jika orang Melayu mempunyai kedudukan ekonomi yang baik seperti orang lain.

Tetapi disebabkan pendapatan yang terbatas, akhirnya semua tempat-tempat yang strategik terlepas dari tangan orang Melayu.

Kita kena ingat bahawa peristiwa 1969 tercetus antara sebabnya ialah jurang ekonomi yang ketara antara orang Melayu dan Cina. Maka sebab itu dilancarkan DEB dengan mengenalkan satu konsep perlaksanaan yang dikenali sebagai Tindakan Afirmatif. Namun, atas pelbagai sebab maka hasrat DEB tersebut tidak dapat dicapai sehingga kini.

Persoalannya, adakah Tindakan Afirmatif ini meminggirkan kaum lain? Adakah ianya satu dasar yang adil kepada kaum lain? Ini selalu menjadi bahan perbincangan dalam kalangan para ahli ekonomi dan juga ahli politik. Kalau dinilai dari segi teori memang nampak seolah-olah ia sesuatu yang meminggirkan bangsa lain tetapi jika dikaji lebih mendalam, realitinya kaum lain juga mendapat nikmat dan tempias yang sama.

Perlu difahami bahawa keadilan itu bukan bererti semudah ‘sama rata’ kepada semua tetapi ia memberikan sesuatu kepada yang lebih memerlukan. Sudah pasti dalam hal ini orang Melayu yang merangkumi 60% di bawah kemiskinan tegar bandar adalah paling layak dibantu secara khusus dan strategik.

Apakah ia bukan satu keadilan juga untuk orang Melayu mendapatkan kembali Tanah Rizab mereka yang telah hilang? Apakah ianya bukan satu keadilan untuk orang Melayu mendapat gaji yang setara dengan bangsa lain? Apakah salah untuk orang Melayu memiliki tempat kediaman yang selesa seperti bansga lain?

Malah jika orang Melayu mempunyai kedudukan ekonomi dan kewangan yang baik maka sudah pasti yang akan menikmati hasilnya adalah peniaga-peniaga juga yang sebahagian besarnya adalah orang Cina.

Akhirnya kitaran wang itu akan dapat mengukuhkan ekonomi semua bangsa. Inilah yang perlu difahami oleh mereka-mereka yang menentang Tindakan Afirmatif.

Kalau dilihat dari segi sejarah, walaupun Tindakan Afirmatif ini telah dilaksanakan selama lebih dari 40 tahun, kaum mana yang masih miskin dan terpinggir? Sebenarnya yang menjadi isu bukan polisi Tindakan Afirmatif itu tetapi perlaksanaanya yang telah merosakkan hasrat murni kerajaan ketika itu.

Penjelasan kembali tentang konsep ini yang berteraskan kepada keadilan perlu diterapkan di semua peringkat masyarakat kepada semua pihak agar ia dilihat sebagai suatu penyelesaian kepada keharmonian kaum.

Di samping itu, semua elemen yang merosakkan perlaksanaanya perlu dibersihkan habis-habisan sama ada dari segi tatacara kerja mahupun manusia yang melaksanakanya.

Baru-baru ini saya bertemu dengan seorang kenalan yang memang sudah lama membuat pelbagai kajian dan analisa tentang rakyat dan isu-isu semasa. Beliau memaklumkan bahawa beliau baru sahaja selesai mengadakan satu kajian mengenai pandangan rakyat terhadap politik.

Daripada 7,000 responden yang dilibatkan, hampir 70% daripada mereka telah benci dengan politik. Rakyat sudah mual dengan kerenah orang politik kerana mereka merasakan hidup mereka tidak mendapat perhatian dari pimpinan politik.

Fikir-fikirkan.

Aminuddin Yahaya
Pengerusi PEMBELA
3 September 2022


PBB tegur Perancis larang atlet pakai tudung di Olimpik Paris 2024

GENEVA, 11 Rabiulawal 1445H, Rabu – Pertubuhan Bangsa-Bangsa Bersatu (PBB) menegur Perancis kerana melarang atlet negara itu memakai tudung pada Sukan Olimpik Paris 2024.

“Tiada sesiapa pun patut menetapkan kepada seorang wanita apa yang perlu dipakai atau tidak dipakainya,” kata jurucakap Pejabat Hak Asasi PBB, Marta Hurtado kepada pemberita di Geneva pada Selasa.

Menteri Sukan Perancis, Amelie Oudea-Castera telah mengumumkan larangan itu pada Ahad, ekoran mendakwa bahawa pematuhan etika berpakaian Islam ketika temasya itu seolah memaparkan simbol agama dan ‘berdakwah’.

“Sekatan ke atas ungkapan agama atau kepercayaan seperti pilihan pakaian, hanya boleh diterima dalam keadaan yang benar-benar khusus,” dakwanya sambil berkata membenarkan atlet Islam mematuhi etika berpakaian adalah sama dengan ‘amalan diskriminasi’.

Perancis mengharamkan pemakaian niqab atau purdah pada tahun 2010.

Pada bulan Jun, Majlis Negara negara itu mengekalkan larangan pemakaian hijab ke atas pemain bola sepak wanita.

Manakala bulan lalu, Menteri Pendidikan Perancis berkata, negara itu akan melarang pemakaian abaya di seluruh sekolah negara -pakaian yang ringkas dan longgar yang dipakai oleh ramai wanita di seluruh dunia Islam – dengan alasan melanggar ‘undang-undang sekular’ Perancis.

Di bawah undang-undang Perancis mengenai laïcité (sekularisme), ia juga melarang memakai tudung di bangunan kerajaan, termasuk sekolah.

Pegawai awam seperti guru, bomba atau pegawai polis dilarang memakai tudung ketika mereka bekerja.

Larangan itu biasanya diterajui oleh elit politik  dan sayap kanan, walaupun terdapat hujah oleh pihak kiri yang menegaskan bahawa mereka akan menceroboh kebebasan beragama dan kebebasan sivil individu. – Agensi


Pemilihan parti boleh ditangguh hingga 18 bulan

PETALING JAYA, 27 Syaaban 1442H, Jumaat – Majlis Tertinggi (MT) UMNO boleh memutuskan untuk mengadakan pemilihan parti tahun ini atau menangguhkannya sehingga tempoh 18 bulan, kata Naib Presiden UMNO, Datuk Seri Ismail Sabri Yaakob.

Beliau yang juga Menteri Kanan (Keselamatan) berkata, mengikut perlembangaan parti, pemilihan UMNO perlu diadakan setiap tiga tahun selepas tempoh matang kepimpinan parti tamat.

“Mengikut perlembagaan UMNO, penangguhan dibenarkan dibuat dalam tempoh 18 bulan oleh MT.

“Tempoh matang bagi kepimpinan UMNO sekarang akan tamat pada 30 Jun 2021, namun terserah kepada MT jika mahu tangguhkan pemilihan,” katanya.

Ismail Sabri berkata demikian pada sidang media selepas menyaksikan majlis menandatangani memorandum persefahaman antara Pharmaniaga Bhd dan Universti Malaysia Terengganu (UMT) di sini hari ini.

Pemilihan UMNO 2021 sepatutnya diadakan tahun ini, namun terus menjadi tanda tanya apabila terdapat dua pandangan dalam kalangan kepimpinan parti yang mahu ia ditangguhkan dan yang menggesa dilaksanakan sebelum Pilihan Raya Umum ke-15 (PRU15).

Pada Februari lepas, Presiden UMNO Datuk Seri Dr Ahmad Zahid Hamdi memberi jaminan pemilihan parti itu akan tetap diadakan tahun ini namun beliau tidak menetapkan tarikh pemilihan parti akan berlangsung. – Bernama


Mana aspek keselamatan projek SUKE? Mereka wajar dihukum berat

BANGI, 6 Safar 1442H, Khamis – Pihak Lebuhraya Bertingkat Sungai Besi-Ulu Kelang (SUKE) gagal kerana telah menyebabkan kemalangan yang hampir meragut nyawa pemandu dan pengguna jalan raya lain.

Ketua Perhubungan Barisan Jemaah Islamiah Se-Malaysia (BERJASA) Johor, Mohd ‘Izzul Hafizuddin Mohd Solehuddin berkata, lebih malang lagi apabila pegawai yang dilantik untuk menjaga dan memastikan keselamatan tapak projek seolah-olah tidak wujud.

“Masakan tidak, sudah empat projek yang hampir sama telah menyebabkan kemalangan bahkan telah menyebabkan kehilangan nyawa.

“Antara beberapa kemalangan yang telah berlaku di Ulu Klang, crawler crane tumbang, di Ampang, t-beam jatuh dan 500 tan kren terjungkit, di Alam Damai-kren terbalik dan simen jatuh atas kereta manakala berdekatan dengan Terminal Bersepadu Selatan (TBS) pula – parapet wall jatuh atas kereta.

“Dimanakah Pegawai Keselamatan yang telah dilantik?,” soalnya dalam satu kenyataan, hari ini.

Tidak berpuas hati dengan insiden berkenaan, Mohd ‘Izzul Hafizuddin menggesa Lembaga Pembangunan Industri Pembinaan Malaysia (CIDB), Jabatan Kerja Raya (JKR) dan pihak berkuasa tempatan (PBT) mengenakan denda yang tinggi kepada SUKE.

Jelasnya, ia supaya denda itu setimpal dengan setiap kali kemalangan yang berlaku disebabkan kelalaian dan kecuaian pihak kontraktor hingga menyebabkan kerugian terhadap terhadap mangsa atau pun kehilangan nyawa.

Denda tersebut juga, katanya, dapat sedikit sebanyak membantu meringankan beban keluarga jika ada mangsa yang meninggal dunia atau berlaku kecacatan sehinggakan sukar untuk bekerja.

“Selain daripada itu, mana-mana pembinaan yang melibatkan laluan awam, pihak CIDB perlulah diberi kuasa untuk melantik pegawai keselamatan kelas pertama supaya projek ini lebih selamat.

“Rakyat perlu dibela dan dipastikan keselamatan mereka dipelihara. Jangan disebabkan untuk mendapat sebuah fasiliti terbaik, banyak nyawa perlu dikorbankan. Kerana sebuah pembangunan, nyawa rakyat melayang,” katanya.

Dalam kejadian kira-kira jam 4.30 petang Sabtu lalu, seorang wanita cedera apabila keretanya ditimpa batu konkrit struktur pembinaan SUKE yang jatuh di Lebuhraya Lingkaran Tengah 2 (MRR2).

Insiden itu menyebabkan wanita berkenaan terperangkap dalam kereta dipandunya yang remuk pada bahagian bumbung selepas ditimpa kepingan konkrit dianggarkan bersaiz satu meter persegi itu.

Mangsa dilaporkan cedera di tangan dan dihantar ke Pusat Perubatan Universiti Kebangsaan Malaysia untuk rawatan dalam kejadian berhampiran TBS menghala Ampang.


46 lokasi tanah runtuh di Selangor dan KL, 9 kritikal

KUALA LUMPUR, 21 Jamadilawal 1443H, Ahad – Sebanyak 46 lokasi tanah runtuh dilaporkan di Selangor dan Kuala Lumpur dengan sembilan daripadanya dikategori pada tahap kritikal setakat hari ini, menurut Jabatan Mineral dan Geosains Malaysia (JMG).

Laporan Kejadian Tanah Runtuh Monsun Timur Laut yang dikeluarkan JMG hari ini memaklumkan, sembilan lokasi tanah runtuh itu membabitkan dua lokasi di sini, iaitu Kampung Palimbayan di Sungai Penchala dan Taman Duta di Seri Duta.

Selebihnya adalah di Selangor iaitu Taman Nusa, Subang; Apartment Teratai, Selayang; Jalan Bunga Anggerik, Taman Melawati; Jalan Melati 7, Taman Seri Melati; Kampung Sepakat, Batu 16, Rawang; Jalan Saidina Hamzah, Kampung Bukit Sungai Puteh, Ampang; dan Jalan Haji Abdul Latif, Kampung Bukit Kapar, Klang.

Semua kawasan kritikal itu termasuk 36 lokasi tanah runtuh yang telah diambil tindakan oleh pihak berkuasa tempatan (PBT) berkaitan, malah JMG telah membuat penilaian serta menjalankan pemantauan berterusan di tapak kejadian tanah runtuh berkenaan.

Menurut laporan itu, 10 lagi tapak kejadian tanah runtuh sedang dalam tindakan secara berperingkat mengikut keutamaan antaranya membabitkan kawasan di Taman Keramat dan Jalan Kia Peng, di sini.

Selain itu di Selangor melibatkan antaranya Taman Zooview; Riverdale Park Apartment, Ampang; Jalan Wangsa 1; Taman Melur, Ampang; Kampung Sungai Kelambu, Banting; Ukay Perdana, Ulu Klang; Jalan Selayang-Rawang; Jalan Banglo, Batu Arang. – Bernama


BERJASA sokong teks BM jadi versi rasmi Perlembagaan

BANGI, 19 Jamadilakhir 1444H, Khamis – BERJASA menyokong penuh cadangan Peguam Negara, Tan Sri Idrus Harun supaya edisi Perlembagaan Persekutuan diterjemah ke Bahasa Melayu menggantikan teks asal dalam Bahasa Inggeris sebagai versi rasmi.

Pendirian itu disuarakan atas dasar tidak mahu bahasa ibunda sekadar menjadi simbol atau lambang, sebaliknya mesti diamal dan dikuasai segenap lapisan masyarakat, kata Naib Presiden BERJASA, Ir Muhammad Lukman Al Hakim Mohammad.

“Sebagai sebuah negara yang telah merdeka lebih 60 tahun, mengapa kita masih lagi dipengaruhi oleh penjajah British dari segi sistem politik, budaya dan bahasa?

“Apatah lagi dalam Perlembagaan Persekutuan itu sendiri termaktub Perkara 160B yang menyatakan bahawa sekiranya terdapat percanggahan atau perselisihan antara teks Bahasa Kebangsaan dan Bahasa Inggeris, maka teks Bahasa Kebangsaan sepatutnya mengatasi teks Bahasa Inggeris,” katanya.

Sebelum ini, Jabatan Peguam Negara (AGC) mencadangkan kepada kerajaan supaya preskripsi Perlembagaan Persekutuan dalam bahasa Melayu menjadi teks rasmi selaras Perkara 160B Perlembagaan Persekutuan.

Idrus berkata, pihaknya juga bercadang untuk mencetak semula Perlembagaan Persekutuan bagi memasukkan pindaan perlembagaan bersejarah yang terkini mengikut Perkara 160A Perlembagaan Persekutuan.

Mengulas lanjut, Muhammad Lukman berkata, mungkin ramai yang tidak maklum, teks sahih Perlembagaan Persekutuan dalam Bahasa Kebangsaan telahpun wujud dan dilancarkan oleh Yang di-Pertuan Agong semenjak 2003 lagi.

Justeru, beliau menggesa semua perbicaraan dan komunikasi dalam semua jenis dan tahap mahkamah juga menggunakan bahasa kebangsaan sebagai medium rasmi.


Zahid saman Tun M atas dakwaan fitnah

KUALA LUMPUR, 25 Ramadan 1443H, Rabu – Presiden UMNO, Datuk Seri Dr Ahmad Zahid Hamidi menyaman bekas Perdana Menteri, Tun Dr Mahathir Mohamad atas dakwaan memfitnah.

Writ saman itu difailkan pada 20 April lalu melalui Tetuan Shahrul Hamidi & Haziq.

Dalam pernyataan tuntutannya, Ahmad Zahid mendakwa Dr Mahathir telah memfitnahnya dengan mendakwa Ahli Parlimen Bagan Datuk itu telah bertemu dengannya untuk mendapatkan bantuan berhubung kes mahkamah.

Ahmad Zahid mempunyai dua kes berterusan di Shah Alam dan Kuala Lumpur.

Menurut dokumen mahkamah, Dr Mahathir mengeluarkan kenyataan yang didakwa berunsur fitnah pada majlis Pejuang berhubung Pilihan Raya Negeri (PRN) Johor di Yayasan Kepimpinan Perdana di Putrajaya pada 23 Februari.

Dr Mahathir dituduh mendakwa Ahmad Zahid telah datang ke rumahnya bersama dua atau tiga orang lain sejurus selepas Pilihan Raya Umum ke-14, sebelum dia menjadi perdana menteri buat kali kedua.

Pada hari yang sama, rakaman peristiwa itu khusus pada kenyataan defendan telah diterbitkan semula atau diterbitkan semula di akaun YouTube Astro Awani yang boleh diakses secara dalam talian.

Ahmad Zahid juga mendakwa bahawa daripada kenyataan yang didakwa berunsur fitnah itu, artikel berita telah diterbitkan di beberapa portal berita.

“Plaintif merayu bahawa defendan telah mengeluarkan kenyataan fitnah dengan niat jahat dan meletakkan plaintif dalam skandal awam, oleh itu menimbulkan kebencian daripada orang ramai terhadap plaintif,” menurut dokumen itu.

Ahmad Zahid berkata, kenyataan berniat jahat itu adalah tidak benar, tidak wajar, tidak berasas dan nakal.

Ahmad Zahid seterusnya berkata, kenyataan yang didakwa itu bertujuan untuk mengatakan bahawa dia adalah seorang yang boleh menggunakan ‘jalan pintas’ untuk menyelesaikan kes jenayahnya yang berterusan, bahawa dia seorang yang tidak jujur dan tidak benar, dan bahawa dia telah meminta bantuan perdana menteri untuk mengganggu kes mahkamahnya yang sedang berjalan, antara lain.

“Plaintif tidak pernah bertemu dengan defendan berhubung dengan mana-mana kes mahkamah terhadap plaintif atau sebarang siasatan oleh agensi kerajaan terhadap plaintif,” katanya.

Ahmad Zahid menuntut ganti rugi am, teruk dan teladan serta injunksi untuk menghalang Dr Mahathir atau ejennya daripada menerbitkan semula kenyataan yang didakwa berunsur fitnah itu.

Beliau juga menuntut permohonan maaf daripada defendan, kos dan relif lain yang difikirkan sesuai oleh mahkamah.

Kes itu ditetapkan untuk pengurusan kes di hadapan timbalan pendaftar Mahkamah Tinggi Nor Afidah Idris pada Rabu (27 April).


IDEAS sokong GST dikembalikan

KUALA LUMPUR, 3 Rabiulawal 1444H, Jumaat – Institut Demokrasi dan Hal Ehwal Ekonomi (IDEAS) menyokong kemungkinan pengenalan semula cukai barangan dan perkhidmatan (GST) dalam waktu terdekat berikutan ia boleh mengembangkan sumber hasil kerajaan dengan berkesan dan menjadi sebahagian daripada pakej penyatuan fiskal.

Bagaimanapun, badan pemikir itu meminta kajian yang mendalam perlu dilaksanakan terlebih dahulu bagi mengenal pasti kadar GST yang munasabah dan bagaimana dasar itu memberi kesan khusus kepada isi rumah yang kurang berkemampuan.

IDEAS berkata kerajaan baru-baru ini memberi bayangan kemungkinan untuk mengembalikan GST dalam persekitaran ekonomi yang tidak menentu dan menjelang pembentangan Bajet 2023 di Parlimen pada 7 Okt.

Ia turut menyatakan bahawa Tabung Kewangan Antarabangsa (IMF) menurunkan unjuran pertumbuhan keluaran dalam negara kasar (KDNK) global 2022 daripada 3.6 peratus kepada 3.2 peratus manakala bagi 2023, pertumbuhan dianggarkan pada 2.9 peratus.

Sebagai negara ekonomi yang kecil dan terbuka, Malaysia harus bersiap sedia menghadapi kesan kemungkinan kemelesetan global, kerana kebanyakan negara ekonomi utama telah memperkenalkan dasar pengetatan monetari yang agresif untuk mengekang inflasi, katanya.

Ketua Pegawai Eksekutif IDEAS Tricia Yeoh menunjukkan bahawa kutipan GST akan membolehkan kerajaan memperluaskan sumber hasilnya dalam tempoh yang segera, di tengah-tengah defisit belanjawan yang meluas dan kemelesetan global yang semakin hampir.

“Terdapat konsensus bahawa ada ruang untuk penambahbaikan bagi asas cukai domestik diperluaskan di Malaysia, memandangkan hanya kira-kira 55 peratus hasil kerajaan secara purata datang daripada cukai langsung dari 2011 hingga 2020.

“Membandingkan kutipan antara GST dan SST, pada 2017 GST mewakili kira-kira 23 peratus daripada hasil kerajaan, manakala SST hanya berjumlah sehingga 14 peratus daripada jumlah hasil kerajaan,” katanya dalam satu kenyataan.

IDEAS juga menekankan bahawa jika kadar GST diperkenalkan pada kadar permulaan yang tinggi, ini mungkin menjejaskan lagi permintaan dalam ekonomi meleset tahun depan, yang mempunyai kesan negatif berpanjangan kepada ekonomi domestik. Sebaliknya, jika kadar yang diperkenalkan terlalu rendah, ia mungkin tidak memberikan kesan ketara kepada penambahan pendapatan kerajaan sedia ada.

Pengarah penyelidikan Juita Mohamad mengulas bahawa dalam persediaan kemungkinan pengenalan semula GST, sistem perlindungan sosial yang terancang perlu dilaksanakan secara serentak.

“Kajian mendalam yang kami cadangkan juga harus merangkumi kesan kemungkinan pengenalan semula GST terhadap isi rumah yang kurang berkemampuan.

“Ini adalah supaya pelan perlindungan sosial sedia ada, seperti program pemindahan tunai, skim pencen dan dasar pasaran buruh yang aktif dapat diperkukuh dan disasarkan dalam tempoh segera,” katanya.

Kajian 2020 oleh Bank Negara Malaysia menekankan bahawa wabak itu telah menjelaskan isu struktur asas yang berkaitan dengan rangka kerja perlindungan sosial sedia ada di Malaysia.

Isu-isu ini termasuk program yang berpecah-pecah dan bertindih, jurang dalam liputan umum, cabaran fiskal serta ketidakcukupan program dalam menangani kelemahan sosio-ekonomi.

Dengan menangani jurang dasar ini dengan pantas, IDEAS berkata ia akan membolehkan kerajaan melindungi rakyat dengan menggunakan sumber hasilnya dengan cekap, terutamanya semasa krisis.

Yeoh berkata selain daripada mengembangkan asas fiskal untuk kemampanan jangka panjang, kerajaan juga mesti menunjukkan komitmennya terhadap tanggungjawab fiskal yang lebih besar dan pematuhan kepada kawalan tadbir urus yang ketat melalui penggubalan Akta Tanggungjawab Fiskal dan Akta Perolehan Kerajaan.

“Dengan adanya undang-undang ini, serta jaminan kebebasan institusi, langkah sedemikian akan memastikan disiplin fiskal yang betul, yang diperlukan oleh Malaysia hari ini,” katanya. – Bernama


2,000 kanak-kanak direkrut pemberontak Houthi terkorban di medan perang

SANA’A, 28 Jamadilakhir 1443H, Isnin – Hampir 2,000 kanak-kanak yang direkrut pemberontak Houthi Yaman mati di medan perang, kata Pertubuhan Bangsa-Bangsa Bersatu (PBB).

Dalam laporan tahunan kepada Majlis Keselamatan yang diedarkan, pakar PBB berkata, mereka telah menemui bukti bahawa Houthi menggunakan beberapa kem musim panas dan sebuah masjid untuk menyebarkan ideologi dan merekrut kanak-kanak memerangi kerajaan Yaman.

“Kanak-kanak diarahkan untuk melaungkan slogan Houthi ‘mati Amerika, mati Israel, kutuk Yahudi, kemenangan kepada Islam’.

“Dalam satu kem, kanak-kanak seawal usia 7 tahun diajar untuk membersihkan senjata dan menepis roket,” kata panel pakar empat anggota itu.

Panel itu berkata, pihaknya menerima senarai 1,406 kanak-kanak yang direkrut oleh Houthi yang mati di medan perang pada 2020, sementara 562 lagi askar kanak-kanak terbunuh antara Januari dan Mei 2021.

“Mereka berumur antara 10 dan 17 tahun,” kata pakar, dan sebilangan besar terbunuh di Amran, Dhamar, Hajjah, Hodeidah, Ibb, Saada dan Sanaa.

Pakar-pakar mengecam penggunaan askar kanak-kanak dalam konflik tujuh tahun itu dan menyeru semua pihak untuk tidak menggunakan sekolah, kem musim panas dan masjid untuk merekrut kanak-kanak.

Mereka mengesyorkan mengenakan sekatan kepada mereka yang berbuat demikian. – Agensi


‘Zionis tak wakili Yahudi’

TEHRAN, 5 Rabiulakhir 1445H, Jumaat – Pemimpin Yahudi Iran mendakwa rejim Zionis tidak boleh mewakili agama Yahudi, sebagaimana kumpulan pengganas Daesh Takfiri tidak boleh mewakili Islam.

Rabbi Younes Hamami-Lalehzar, yang juga seorang doktor, membuat kenyataan itu dalam wawancara dengan Press TV yang disiarkan pada hari Khamis.

“Sama seperti Daesh tidak boleh mewakili Islam, rejim Zionis tidak boleh mewakili agama Yahudi.

“Malangnya, rejim Zionis menyalahgunakan beberapa siri cita-cita agama Yahudi dan mengambil tindakan yang telah mewujudkan banyak penentang di kalangan orang Yahudi sendiri sejak kedatangan Zionisme.

“Yang pertama menentang Zionisme adalah orang Yahudi sendiri. Tiada orang bijak yang bersetuju untuk membunuh orang kurang upaya yang berada di hospital,” tegasnya.

Kenyataan itu dibuat dua hari selepas dunia dikejutkan apabila Israel melancarkan serangan peluru berpandu ke atas Hospital Ahli yang dikendalikan oleh Anglikan, juga dikenali sebagai Hospital Baptist, di tengah Gaza, di mana, bersama pesakit, ratusan orang juga telah melarikan diri dari serangan udara Israel.

Serangan udara kejam itu membunuh lebih 500 orang dan mencederakan ratusan yang lain. – Agensi


Kerajaan tekad pulihkan ekonomi negara

PUTRAJAYA, 23 Muharram 1444H, Ahad – Memasuki setahun mengemudi Malaysia, Perdana Menteri, Datuk Seri Ismail Sabri Yaakob bertekad menguatkan semangat untuk memantapkan pentadbiran kerajaan dan memulihkan ekonomi negara untuk manfaat seluruh Keluarga Malaysia.

Berucap merasmikan Simposium Keluarga Malaysia: Pencapian dan Harapan di sini hari ini, beliau menegaskan masih banyak agenda yang boleh dilaksanakan oleh kerajaan pimpinannya bagi membantu Keluarga Malaysia.

“Masih ramai golongan yang perlu dibantu baik golongan miskin, golongan wanita, golongan wanita, golongan orang kurang upaya dan sebagainya,” katanya.

Ismail Sabri mengangkat sumpah sebagai Perdana Menteri Malaysia kesembilan pada 21 Ogos 2021.

Mengimbau kembali ketika mengambil alih tampuk pemerintahan, Ismail Sabri berkata negara pada waktu itu berada dalam suasana ketidaktentuan dan ketidakstabilan, dan ada pihak yang meramalkan bahawa bila-bila masa sahaja kerajaan Keluarga Malaysia boleh runtuh berdasarkan sejarah lompat parti waktu itu.

“Syukurlah jangkaan itu tidak berlaku dan kini usia kerajaan ini telah menjangkau satu tahun,” katanya. – Bernama


2 PPV mega di Melaka mula beroperasi Isnin ini

MELAKA, 19 Muharram 1443H, Sabtu – Pusat Pemberian Vaksin (PPV) Mega Stadium Hang Jebat dan Stadium Mini Jasin di sini akan mula beroperasi Isnin ini sekali gus dijangka mampu meningkatkan kadar suntikan vaksin COVID-19 di negeri ini kepada 22,000 penerima sehari.

Exco Kesihatan dan Antidadah negeri Datuk Rahmad Mariman berkata PPV Mega Stadium Hang Jebat mampu memberi vaksinasi sehingga 5,000 penerima sehari manakala PPV Mega Stadium Mini Jasin pula berkapasiti 3,000 suntikan sehari.

“Kita tetapkan di kedua-dua PPV mega ini, tidak buat secara ‘walk-in’ (secara jumpa terus). Semuanya perlu melalui MySejahtera kerana bimbang tidak dapat mengawal kesesakan orang ramai nanti.

“Bagaimanapun masyarakat jangan bimbang, walaupun tak buat walk-in kita akan pastikan semuanya akan dapat vaksin. Cuma harap dapat bersabar sedikit sahaja,” katanya kepada pemberita selepas menghadiri Program Vaksinasi dan Trauma Penjaja, Peniaga dan Penyewa Majlis Perbandaran Hang Tuah Jaya di sini hari ini.

Beliau berkata pembukaan PPV Mega Stadium Hang Jebat tidak mengganggu perlawanan bola sepak Liga Super memandangkan pemasangan khemah dan operasi vaksinasi tidak melibatkan padang stadium.

Mengulas lanjut, Rahmad berkata dengan pembukaan dua PPV mega tersebut kerajaan negeri memutuskan untuk menutup PPV di Tanjung Minyak, Klebang dan Dewan Alamanda di Jasin.

“Hingga semalam, suntikan dos pertama di negeri ini mencapai hampir 80 peratus dan kita cuba habiskan suntikan dos pertama ini pada September dengan kapasiti 22,000 sehari.

“Ada beberapa PPV yang dah tak berapa praktikal untuk dibuka. Jadi petugas di situ boleh bantu di PPV mega bagi membantu kelancaran operasi di PPV mega,” katanya. – Bernama


PAS Pahang hantar tiga nama calon PRK DUN Pelangai

BANGI, 11 Safar 1445H, Isnin – PAS Pahang telah menghantar tiga nama kepada pucuk pimpinan pusat untuk dipertimbangkan sebagai calon yang akan mewakili Perikatan Nasional (PN) pada Pilihan Raya Kecil (PRK) Dewan Undangan Negeri (DUN) Pelangai, 7 Oktober depan.

Senarai nama calon itu diterima daripada PAS Bahagian Bentong, kata Timbalan Pesuruhjaya PAS Pahang, Andansura Rabu.

Beliau berkata, semua calon yang dipilih memenuhi kelayakan, terdiri daripada pemimpin aktif, disenangi masyarakat serta mampu membawa kemenangan di kawasan itu.

“Kesemua nama berkenaan telah diserahkan Majlis Syura PAS, minggu lalu.

“Kita tunggu dan bersedia terima keputusan daripada kepimpinan PAS Pusat, sesiapa sahaja dicadangkan dan dicalonkan kita akan terima,” katanya.

Dalam pada itu, Andansura berkata, persiapan menghadapi PRK kali ini akan diselaraskan rakan gabungan PN.

Malah, beliau menjangkakan beberapa siri mesyuarat akan diadakan bagi memastikan semuanya berjalan lancar menjelang hari penamaan calon.

PRK DUN Pelangai diadakan berikutan kematian penyandangnya, Datuk Seri Johari Harun.

Allahyarham Johari, merupakan seorang daripada 10 mangsa nahas pesawat jenis Beechcraft Model 390 (Premier 1) yang terhempas di Lebuhraya Guthrie berdekatan Bandar Elmina, Shah Alam, 17 Ogos lalu.

Pautan berkaitan;
https://ismaweb.net/2023/08/23/1prk-pelangai-pn-yakin-mampu-buru-kerusi-ke-18-di-pahang1/


Scam poligami: Suami enggan ikut SOP, undang-undang antara punca

SHAH ALAM, 19 Jamadilawal 1442H, Ahad – Keengganan para suami mengikut prosedur operasi standard (SOP) dan undang-undang berpoligami antara punca kegiatan scam poligami yang telah lama wujud di negara ini.

Pakar motivasi dan kaunselor, Hushim Salleh berkata, individu terbabit sanggup mengambil jalan mudah apabila mengupah pihak tertentu menguruskan perkahwinan tanpa perlu berurusan dengan pihak berwajib.

Jelasnya, sekirnya suami mahu berkahwin lain untuk kali kedua, mereka perlu mengikut SOP termasuk mengisytiharkan pendapatan dan pekerjaan kepada pejabat agama, selain mendapatkan surat persetujuan berpoligami daripada isteri pertama.

“Suami mahu mengambil jalan pintas untuk berpoligami dengan tidak mengikut SOP berkenaan.

“Mereka hanya keluarkan wang untuk membiayai kos urusan perkahwinan yang boleh dilakukan di negara ini atau di Thailand,” katanya seperti dilapor Sinar Harian.

Terdahulu, terbongkar sindiket poligami dipercayai didalangi ‘orang dalam’ institusi kehakiman syariah negara, sebagai jalan pintas kepada lelaki yang ingin berkahwin lebih daripada satu tanpa pengetahuan isteri pertama

Mengulas lanjut, Hushim berkata, majoriti suami mengambil pendekatan scam poligami dan tidak mendaftarkannya, bagi mengelakkan daripada diketahui isteri pertama.

Ia berikutan bimbang tindakannya akan memberi kesan kepada hubungan perkahwinan dan emosi anak-anak.

“Saya juga bimbang sekiranya perkara itu tidak dibendung, akan berlaku perkahwinan adik-beradik kerana perkahwinan yang dirahsiakan,” katanya.


Tiada keperluan MAGERAN wujud ketika darurat pandemik: Pakar

Oleh Athirah Huda Zalhe

BANGI, 30 Syawal 1442H, Jumaat – Tiada keperluan untuk Majlis Gerakan Negara (MAGERAN) diwujudkan buat masa ini, bagi menangani krisis kesihatan, ekonomi dan ketidakstabilan politik yang dihadapi negara.

Pakar Perlembagaan Universiti Islam Antarabangsa Malaysia (UIAM), Prof Dr Nik Ahmad Kamal Nik Mahmood berpendapat, MAGERAN hanya diperlukan sekiranya kerajaan sedia ada jelas lemah dan tidak kompeten dalam mentadbir.

Bagaimanapun, beliau merasakan kerajaan sekarang – yang dipimpin Tan Sri Muhyiddin Yassin – masih menjalankan tanggungjawab serta tugas dengan baik.

Beliau berkata, meskipun MAGERAN pernah diwujudkan pada tahun 1969 setelah berlakunya peristiwa 13 Mei, namun situasi dahulu berbeza dengan keadaan negara kini untuk kembali memerlukan fungsi majlis berkenaan.

“Pada tahun 1969, MAGERAN ditubuhkan sebab kerajaan baru dilantik selepas pilihan raya. Timbul pula peristiwa hitam yang menggugat keselamatan dan keamanan negara.

“Kerajaan yang baru dibentuk memerlukan masa untuk berfungsi dengan baik. Sebab itu MAGERAN sesuai pada masa itu,” katanya kepada Ismaweb.net, hari ini.

Beliau berkata, tumpuan utama MAGERAN ketika itu adalah mengawal ketenteraman awam dan menyelesaikan isu pertikaian antara kaum serta memantapkan perpaduan, selain memastikan jentera kerajaan berjalan seperti biasa dalam suasana darurat.

Namun, Prof Nik Ahmad Kamal berkata, situasi darurat pada waktu itu berbeza dengan sekarang, yang diisytihar bagi tujuan menangani wabak pandemik COVID-19.

“Sebelum darurat pandemik ditangani menggunakan undang-undang biasa, Akta 342 di samping undang-undang lain.

“Bila darurat bermula, Ordinan Darurat (Kuasa-Kuasa Perlu) 2021 digubal untuk menambah baik pemantauan dan penguatkuasaan undang-undang seperti menaikkan jumlah kompaun serta tindakan-tindakan lain.

“Selain itu, hanya Parlimen tidak dibenarkan bersidang dan apa jua bentuk pilihan raya ditangguhkan,” katanya.

Maka, dalam konteks itu, beliau berkata, Perdana Menteri dan kerajaan semasa tidak melihat perlunya wujud MAGERAN dan menasihati Yang di-Pertuan Agong bahawa kerajaan boleh berjalan seperti biasa.

Perlukah struktur kerajaan dipinda, MAGERAN diperkenalkan?

Menurut Prof Nik Ahmad Kamal, jika perubahan struktur kerajaan ketika darurat ingin dilakukan, Ordinan Darurat 2021 hendaklah dipinda dan diperuntukkan sebarang bentuk yang dikehendaki seperti mewujudkan MAGERAN.

“Persoalannya, perlu atau tidak pindaan struktur kerajaan sedia ada dan MAGERAN diperkenalkan? Ramai berpendapat bahawa sistem sedia ada berjalan baik dan hendaklah diteruskan.

“Ada yang menguar-uarkan mengenai kegagalan kerajaan menangani pandemik dan isu ekonomi. Namun masih ramai yang menyokong kerajaan sedia ada,” katanya.

Beliau berkata, ada juga pihak mendakwa bahawa kerajaan sekarang lemah dan tidak mempunyai sokongan majoriti kukuh di Dewan Rakyat.

“Jika benar, kenapa tiada sesiapa yang menghadap Yang di-Pertuan Agong untuk menunjukkan bukti mereka mempunyai sokongan majoriti di Dewan Rakyat.

“Saya rasa kerajaan telah menjalankan tugas dan tanggungjawab mereka dengan baik,” katanya.

Bagaimanapun, kawalan pandemik banyak bergantung kepada penguatkuasaan undang-undang dan kepatuhan prosedur operasi standard (SOP).

Beliau turut menyifatkan kerajaan juga sudah berusaha bersungguh-sungguh ke arah mengatasi pelbagai masalah ekonomi.

“Apa yang perlu sekarang ialah tumpuan sepenuhnya untuk bertarung dengan COVID-19 dan menjaga ekonomi kita.

“MAGERAN tidak perlu masa ini. Sebarang krisis politik akan mencetuskan suasana yang lebih sukar kepada kerajaan,” katanya.

Beliau akui ramai yang mahu darurat ditamatkan dan Parlimen kembali bersidang, namun selagi negara belum mencapai imuniti berkelompok, Malaysia masih tidak bebas daripada pandemik.

“Lantas, beri ruang kepada kerajaan untuk menjalankan tanggungjawab mereka dengan lancar dan berkesan,” katanya.


COVID-19: KKM saran saring pelajar, guru susulan peningkatan kluster

KUALA LUMPUR, 13 Ramadan 1444H, Selasa – Kementerian Kesihatan (KKM) menyarankan kepada sektor pendidikan untuk melakukan saringan kepada pelajar, guru dan kakitangan susulan 11 daripada 18 kluster COVID-19 yang dilaporkan pada Minggu Epidemiologi ketujuh 2023 (ME 13/2023) dari 26 Mac hingga 1 April, adalah kluster pendidikan.

Ketua Pengarah Kesihatan, Tan Sri Dr Noor Hisham Abdullah dalam kenyataan hari ini berkata, daripada jumlah itu enam kluster adalah melibatkan institusi pendidikan Kementerian Pendidikan Malaysia (KPM) iaitu tiga kolej dan masing-masing satu di sekolah agama menengah, sekolah berasrama penuh dan sekolah menengah.

Beliau berkata, lima kluster lagi adalah kluster pendidikan lain iaitu empat di maktab dan satu membabitkan taman asuhan kanak-kanak (Taska).

“Peningkatan kes dan kluster COVID-19 pada ketika ini berlaku berikutan pembukaan semula sesi persekolahan pada pertengahan Mac 2023.

“Peningkatan kes ini juga disebabkan oleh pergerakan masyarakat yang banyak sewaktu musim cuti sekolah lepas,” katanya.

Untuk itu, sektor pendidikan disaran untuk menjalankan saringan bergejala terhadap pelajar, guru dan kakitangan sebelum masuk ke kawasan sekolah atau institusi serta menjalankan ujian RTK-Ag ke atas murid, guru, dan kakitangan mengikut strategi pengujian COVID-19.

Selain itu, ibu bapa juga perlu memantau status kesihatan anak dan bertanggungjawab untuk tidak menghantar mereka ke sekolah sekiranya bergejala serta menjalankan penilaian risiko penularan jangkitan COVID-19 di institusi masing-masing dari semasa ke semasa agar tindakan pencegahan segera diambil.

Dr Noor Hisham dalam pada itu turut mengingatkan pegawai kesihatan daerah agar kes positif yang dilaporkan pihak sekolah atau institusi pendidikan perlu disiasat dan dijalankan penilaian risiko untuk menilai status penularan jangkitan selain tindakan pembersihan dan disinfeksi serta pengesanan kontak perlu dijalankan.

Selain itu, orang ramai juga disaran untuk terus mengamalkan TRIIS [Test (Uji), Report (Lapor), Isolate (Asing), Inform (Maklum), and, Seek (Dapatkan rawatan)] bagi mengawal penularan COVID-19.

Mengenai perkembangan kes COVID-19, Dr Noor Hisham berkata jumlah kemasukan pesakit ke fasiliti kesihatan bagi setiap 100,000 penduduk meningkat 24.1 peratus pada ME 13/2023 berbanding ME 12/2023 dengan kumulatif kes baharu sebanyak 5,052,337 kes manakala 5,004,546 bagi kes sembuh.


Tiada istilah ‘tamat perang’ di Sudan

KHARTOUM, 17 Syawal 1444H, Isnin – Utusan daripada pihak yang berperang di Sudan berada di Arab Saudi untuk rundingan dengan pengantara antarabangsa bagi menamatkan konflik berlarutan selama tiga minggu.

Inisiatif Amerika Syarikat-Saudi adalah percubaan serius pertama untuk menamatkan pertempuran antara Angkatan Tentera Sudan dan pasukan separa tentera Rapid Support Forces (RSF) yang menjadikan bahagian Khartoum sebagai zon perang sekali gus menggagalkan rancangan untuk memulakan pemerintahan awam.

Pertempuran sejak pertengahan April telah membunuh ratusan orang dan mencederakan ribuan yang lain, mengganggu bekalan bantuan dan menghantar 100,000 pelarian melarikan diri ke luar negara.

Manahil Salah, seorang doktor makmal berusia 28 tahun dalam penerbangan pemindahan dari Port Sudan ke Emiriah Arab Bersatu berkata, keluarganya bersembunyi selama tiga hari di rumah mereka berdekatan dengan ibu pejabat tentera di ibu negara sebelum pergi ke Pantai Laut Merah.

Beliau juga meluahkan, di sebalik rasa kesyukuran kerana masih hidup, namun beliau berasa sedih kerana terpaksa meninggalkan ibu bapanya di Sudan.

Beribu-ribu orang mendesak untuk berlepas dari Pelabuhan Sudan menaiki bot ke Arab Saudi, membayar penerbangan komersial yang mahal melalui satu-satunya lapangan terbang yang berfungsi di negara itu, atau menggunakan penerbangan pemindahan.

Walaupun pengantara sedang mencari jalan untuk meleraikan peperangan, kedua-dua pihak yang bertelagah menyatakan dengan jelas bahawa mereka hanya akan membincangkan gencatan senjata kemanusiaan, bukan berunding untuk menamatkan perang.

Mengesahkan kehadiran kumpulannya, ketua RSF Mohamed Hamdan Dagalo, yang biasa dikenali sebagai Hemedti, berkata, beliau berharap rundingan itu akan mencapai matlamat untuk memastikan laluan selamat untuk orang awam.

Hemedti berikrar untuk menangkap atau membunuh ketua tentera Abdel Fattah al-Burhan, dan terdapat juga bukti atas alasan bahawa kedua-dua pihak tetap tidak mahu membuat kompromi untuk menamatkan pertumpahan darah.

Konflik bermula pada 15 April berikutan keruntuhan rancangan yang disokong antarabangsa untuk peralihan kepada demokrasi.

Kuasa Barat menyokong peralihan kepada kerajaan awam di negara yang terletak di persimpangan strategik antara Mesir, Arab Saudi, Ethiopia dan wilayah Sahel yang tidak menentu di Afrika.

Penasihat keselamatan Amerika Syarikat, Jake Sullivan kini dalam perjalanan ke Arab Saudi untuk berbincang dengan pemimpin Saudi. -Agensi


Pelajar IPT di kampus dibenar pulang ke rumah sempena Aidilfitri

BANGI, 17 Ramadan 1442H, Khamis – Pelajar Institusi Pendidikan Tinggi (IPT) dibenarkan pulang ke rumah masing-masing sempena cuti Hari Raya Aidilftri kecuali di negeri Sarawak.

Kementerian Pengajian Tinggi (KPT) dalam satu kenyataan berkata, kebenaran itu selaras dengan kelonggaran yang diberikan oleh Majlis Keselamatan Negara (MKN) sebelum ini kepada sektor pendidikan.

Katanya, pelajar turut diberi pilihan sama ada pulang ke kediaman masing-masing atau kekal berada di kampus sempena cuti perayaan itu.

“KPT telah menetapkan beberapa mekanisme kawalan di mana pergerakan pelajar di setiap IPT dilaksanakan secara berfasa bagi memastikan pergerakan pelajar adalah terkawal.

“Tarikh yang ditetapkan bagi pergerakan pulang ke rumah masing-masing ialah pada 7 hingga 12 Mei 2021, manakala pergerakan pelajar kembali ke kampus ialah 15 hingga 20 Mei 2021,” kata kementerian itu, hari ini.

KPT berkata, pihak IPT akan menyediakan surat pelepasan perjalanan rentas negeri atau daerah dan menyelaras tarikh pergerakan pulang ke rumah serta kembali ke kampus bagi setiap pelajar.

Kementerian berkata, pergerakan pulang pelajar akan menggunakan tiga kaedah iaitu menggunakan kenderaan sendiri, dijemput oleh ibu bapa atau penjaga atau menggunakan bas yang diselaraskan oleh IPT.

“Pergerakan melalui kenderaan awam tidak dibenarkan kecuali perkhidmatan penerbangan.

“Pergerakan pelajar sempena cuti perayaan Aidilfitri ini dianggarkan hanya melibatkan 103,994 pelajar yang kini berada di kampus daripada jumlah keseluruhan 1.3 juta pelajar,” katanya.

KPT berkata, mereka terbabit terdiri daripada enam kategori pelajar yang dibenarkan untuk menjalani sesi Pengajaran dan Pembelajaran (PdP) di kampus sebelum ini.

“Para pelajar dan ibu bapa boleh merujuk kepada Prosedur Operasi Standard (SOP) Pergerakan Pelajar IPT Pulang Sempena Cuti Perayaan Aidilfitri dan Dokumen Soalan Lazim yang telah disediakan melalui portal rasmi KPT di www.mohe.gov.my.

“Para pelajar yang mempunyai pertanyaan lanjut berhubung perkara ini boleh terus menghubungi pegawai penyelaras di IPT masing-masing atau Bilik Gerakan KPT di talian 03-88706777/6623/6628.

“Semua pihak mestilah mematuhi SOP yang sedang berkuat kuasa sehingga arahan terkini berhubung perkara ini dimaklumkan,” katanya.


Gondol hutan berleluasa punca banjir teruk di negeri Pantai Timur

KUALA LUMPUR, 27 Jamadilawal 1442H, Isnin  – Aktiviti penggondolan hutan yang semakin berleluasa menjadi punca banjir teruk sehingga lumpur, kini melanda Pantai Timur Semenanjung sejak seminggu lalu.

Sekiranya aktiviti ‘pembersihan hutan’ ini dibiar berterusan, tanpa sistem tadahan air sebagai ‘pelampung’, maka penduduk kawasan ‘rentan’ di negeri Pantai Timur Semenanjung, khususnya Pahang berdepan risiko banjr setiap tahun.

Pakar Geologi Kejuruteraan dan Mekanik Tanah dari Universiti Kebangsaan Malaysia (UKM), Dr Nor Shahidah Mohd Nazer berkata, jika pembersihan hutan khususnya pembalakan dilakukan secara terancang dan terkawal, sudah tentu banjir yang melanda tidak akan seteruk sekarang.

“Negeri di Pantai Timur khususnya Pahang dan Terengganu, kini menunjukkan ciri ketidakstabilan aspek geologi, di mana geomorfologi perbukitan dan berlembah di dua negeri ini, menyebabkan bencana alam boleh berlaku secara tidak terkawal.

“Penerokaan hutan di Pahang khususnya, semakin tidak terkawal. Sudah tiba masanya kerajaan melakukan sesuatu, termasuk membina sistem saliran alternatif di kawasan tanah tinggi (hulu) bagi menyalurkan air (terutama di kawasan aktif gondol) ke kawasan landai (hilir) secara sistematik terutama ketika hujan lebat berintensiti tinggi atau berdurasi lama.

“Jika pembalakan berterusan seperti sekarang, kita jangka banjir tidak terkawal akan melanda setiap tahun dan bukannya lima atau 10 tahun sekali seperti berlaku sebelum ini,” katanya seperti dilapor Berita Harian.

Jelasnya, banjir masih berpotensi berlaku disebabkan pelbagai faktor semula jadi lain, namun tidak seteruk seperti sekarang yang disebabkan aktiviti pembalakan secara berleluasa.

“Ia mengambil kira juga aspek pemodenan yang kita tidak boleh elak seperti pembangunan infrastruktur atau pembinaan jalan raya yang menyumbang kepada keadaan ini tetapi aktiviti pembalakan ibarat menyimbah petrol kepada api yang marak,” katanya.

Justeru, beliau mencadangkan pembinaan sistem tadahan air seperti empangan atau sistem terowong pintar di ibu kota.

Secara saintifiknya, katanya, banjir yang melanda disebabkan penggondolan berleluasa kerana apabila ia berlaku, tiada pokok berfungsi sebagai perintang (barrier) sebelum air hujan sampai ke permukaan tanah.

“Ia sekali gus menyebabkan air hujan bukan sahaja cepat sampai ke permukaan bumi, namun kadar resapan jauh lebih perlahan kerana sebahagian besarnya menjadi air permukaan yang bertenaga tinggi,” katanya.

Tambahnya, air permukaan berkenaan kemudian bertindak menghakis butiran tanah yang kini berstuktur longgar dan lemah.

Malah katanya, keadaan air banjir berwarna keruh menjadi indikator ia disebabkan penggondolan ekstrem, dibuktikan kehadiran partikel tanah bersaiz halus seperti lodak dan lempung (tanah liat) yang lebih mudah terhakis dan terampai di dalam air.

“Sebab itu apabila berlaku hujan dengan kadar resapan lebih perlahan daripada sepatutnya, memang akan ada banjir kerana tanah sudah tepu air disebabkan banyak faktor di mana penyumbang terbesar ialah kekurangan pokok di permukaan yang menjadi rintangan air.

“Saya sendiri terkejut melihat paparan imej Google Satellite yang viral baru-baru ini, ia adalah sesuatu yang perlu diberi perhatian,” katanya.

Beliau berkata, selain penggondolan tanah tidak terkawal, faktor lain turut menyebabkan banjir, termasuk jenis tanah berperanan mengawal sifat kekonduksian hidraulik tanah iaitu parameter yang menentu ukur tahap kesenangan pengaliran air di antara liang tanah.


Wajib buat ujian swab COVID-19 jika mahu ke Indonesia

BANGI, 7 Jamadilawal 1442H, Selasa – Semua warganegara asing termasuk rakyat Malaysia (WNM) yang berhasrat melaksanakan perjalanan rentas sempadan di Indonesia, perlu melakukan ujian saringan COVID-19.

Selain itu, rakyat Malaysia yang berhasrat memasuki Indonesia juga diwajibkan membuat ujian saringan dari negara asal dalam tempoh 72 jam sebelum memulakan perjalanan.

Kedutaan Besar Malaysia di Jakarta dalam satu kenyataan memaklumkan, perintah itu berkuat kuasa mulai 19 Disember hingga 8 Januari 2021.

“Setelah tiba di pintu masuk antarabangsa di Indonesia, WNM perlu mengambil ujian swab kedua dan harus menjalani kuarantin wajib di hotel-hotel yang telah ditetapkan di atas tanggungan sendiri sementara menunggu keputusan ujian swab kedua,” katanya.


Sikap ‘double standard’ punca Tanah Rizab Melayu gagal dipertahan?

Oleh Siti Hafidah Abd Ghaffar

BANGI, 21 Jamadilakhir 1443H, Isnin – Sikap ‘double standard’ kerajaan dipercayai menjadi punca kepada masalah pengurangan jumlah Tanah Rizab Melayu di negara ini.

Lantaran itu, pihak berkenaan yang menyebabkan banyak Tanah Rizab Melayu tergadai digesa bertanggungjawab sepenuhnya ke atas keadaan itu.

Naib Pengerusi Pertubuhan-Pertubuhan Pembela Islam (PEMBELA), Ustaz Masridzi turut menggesa, pemimpin terbabit menggantikan semula tanah rizab berkenaan yang jumlahnya dilihat semakin mengecil.

Selain itu, beliau meminta budaya mengambil keuntungan cara mudah dengan mempertaruhkan harta warisan simpanan Melayu – yang sepatutnya dipertahankan – dihentikan, sebaliknya memberi peluang kepada bangsa Melayu memiliki tanah atau mengusahakan mana-mana tanah secara kolaborasi yang baik dengan pihak kerajaan.

“Kerajaan juga dicadangkan mewartakan Tanah Rizab Melayu kepada tanah wakaf yang berteraskan agama sebagai benteng dari jatuh ke tangan bangsa lain yang bukan Islam.

“Kerajaan juga dituntut menubuhkan Kementerian Tanah dan Hak Milik Peribumi di peringkat Persekutuan.

“Ia bagi menjaga, menyelia dan menguruskan isu Tanah Rizab Melayu bersama kerajaan negeri agar ianya dipertahankan seperti mana wasiat raja-raja Melayu sebelum kemerdekaan negara dahulu,” katanya ketika dihubungi Ismaweb.net.

Dalam pada itu, Ustaz Masridzi kesal dengan tindakan pihak berkuasa yang mengambil Tanah Rizab Melayu atas alasan pembangunan dan ekonomi, namun masih gagal menggantikan semula dengan tanah dalam kadar nilaian yang sama.

Lebih mengecewakan dakwanya, kebanyakan konsesi syarikat yang membangunkan Tanah Rizab Melayu diserahkan kepada pihak lain yang bukan peribumi akhirnya sedikit demi sedikit ia jatuh ke tangan orang lain sama ada disewa, dipajak, digadai atau dijual kepada tauke-tauke bangsa lain.

Tanpa memetik mana-mana pihak, beliau mendakwa, kebanyakan pemimpin yang menguruskan tanah lebih memberikan tumpuan kepada pelabur asing berbanding memberi peluang kepada rakyat peribumi Melayu yang ingin mengusahakannya.

“Mereka hanya fikirkan untung cara mudah dengan memiliki saham syarikat atau mendapat komisen dari tauke-tauke tanpa memikirkan jangka masa panjang anak bangsa dalam negara sendiri akan kehilangan tempat berteduh dan sumber pendapatan untuk kelangsungan hidup,” katanya.


COVID-19: 20 kes baharu di Singapura

SINGAPURA, 8 Safar 1442H, Sabtu – Singapura mencatatkan 20 lagi kes baharu jangkitan COVID-19 dalam tempoh 24 jam lepas, menjadikan jumlah keseluruhan kes di republik itu kepada 57,685.

Dalam data ringkas yang dikeluarkan di sini hari ini, Kementerian Kesihatan (MOH) republik itu berkata, terdapat lima kes import yang diserahkan Notis Duduk di Rumah sebaik sahaja mereka tiba di Singapura.

Berdasarkan siasatannya setakat ini, kementerian itu mendapati terdapat satu kes komuniti membabitkan seorang pemegang pas kerja.

Kementerian itu berkata, ia sedang meneliti kes-kes dan dijangka mengeluarkan data yang dikemas kini malam ini.

Dalam data lengkap yang dikeluarkan lewat malam tadi, kementerian itu mendedahkan semua 11 kes yang dilaporkan semalam tidak bergejala dan dikesan menerusi langkah proaktifnya melakukan saringan dan pemantauan.

Setakat ini, MOH mengklasifikasikan 1,036 kes dilaporkan sebagai kes import, 2,244 kes komuniti dan 54,385 kes membabitkan penghuni asrama.

Kementerian itu berkata, 57,341 kes sudah pulih sepenuhnya dan didiscaj daripada hospital atau kemudahan penjagaan komuniti.

Sejumlah 29 kes disahkan masih berada di hospital tetapi tiada yang dimasukkan ke unit rawatan rapi.

Sementara itu, 268 pesakit yang bergejala ringan atau secara klinikal sihat tetapi masih positif dalam saringan COVID-19 telah diasingkan dan dijaga di kemudahan penjagaan komuniti.

Setakat ini, 27 orang meninggal dunia akibat komplikasi COVID-19 di republik itu.

Tiada kluster baharu dikenal pasti semalam. – Bernama


Saintis China dakwa COVID-19 dari India, bukan Wuhan

BEIJING, 13 Rabiulakhir 1442H, Ahad – Penyelidik dari China berdepan dengan kecaman apabila mendakwa mereka mempunyai bukti kukuh kononnya virus COVID-19 bukan berasal dari China.

Saintis dari Akademi Sains China mendedahkan satu kertas penyelidikan yang mendakwa kes COVID-19 mula dikesan muncul di India sebelum merebak ke Wuhan.

Dokumen penyelidikan itu mendakwa sumber virus itu berasal daripada manusia dan haiwan liar yang berkongsi sumber air sama berikutan gelombang panas yang melanda India dan Pakistan pada 2019.

“Kekurangan sumber air mengakibatkan haiwan liar seperti monyet berebut untuk mendapatkannya yang meningkatkan interaksi antara haiwan dan manusia,” lapor portal NZHerald.

Kumpulan itu menggunakan analisis filogenetik bagi mengesan asal usul mutasi yang berbeza, mendebatkan bahawa strain virus yang mengalami mutasi paling sedikit adalah yang asli.

Sehubungan itu, mereka berpendapat kes pertama mungkin tidak dikesan di Wuhan, sebaliknya menunding jari kepada India dan Pakistan berikutan strain virus dengan mutasi yang rendah dikesan di kedua-dua kawasan itu.

Bagaimanapun, Ketua genomik virus dan bioinformatik dari Universiti Glasgow, Prof David Robertson berkata, terdapat banyak kecacatan dalam penyelidikan itu.

“Pendekatan penyelidik untuk mengenal pasti virus yang bermutasi rendah dlilihat terlalu berat sebelah.

“Mereka juga mengabaikan data epidemologi sedia ada yang jelas menunjukkan virus itu tersebar dari China,” katanya. – Agensi


KPM perlu tangani ‘trend’ bersara awal dalam kalangan guru

BANGI, 17 Ramadan 1443H, Selasa – Kementerian Pendidikan (KPM) wajar untuk tampil menyatakan angka sebenar dan menjelaskan mengenai kegusaran Persatuan Perkhidmatan Perguruan Kebangsaan (NUTP) berhubung ‘trend’ bersara awal dalam kalangan guru.

Sebelum ini, NUTP dalam kenyataannya menganggarkan lebih daripada 10,000 guru telah membuat pilihan persaraan awal pada setiap tahun, sejak beberapa tahun kebelakangan ini.

Menurut Timbalan Presiden UMNO, Datuk Seri Mohamad Hasan, angka itu jauh melebihi yang dikeluarkan KPM pada 9 November 2021, bahawa sebanyak 4,360 permohonan persaraan pilihan dibuat oleh guru bermula Januari tahun lepas.

Beliau berkata, jika anggaran NUTP itu adalah benar, maka ‘trend’ bersara awal atau berhenti daripada perkhidmatan dalam kalangan guru sangat membimbangkan.

“Pelbagai cabaran yang dihadapi oleh guru di musim pandemik adalah sangat difahami. Ia sangat menguji ketahanan emosi dan psikologi mereka.

“Apatah lagi bila dibebankan dengan kerja-kerja perkeranian yang akhirnya mengganggu tugas hakiki,” katanya dalam kenyataan, hari ini.

Mohamad berkata, intervensi kerajaan dalam perkara itu adalah sangat penting kerana persaraan awal guru-guru berpengalaman menjadi satu kerugian besar kepada negara.

“Sekiranya berlarutan, negara bakal menghadapi krisis pendidikan yang lebih kritikal. Ia akan memberi kesan kepada kualiti dan kebolehsaingan sistem pendidikan kita.

“Aspirasi untuk menjadikan sekolah dan mutu pendidikan Malaysia setaraf mutu antarabangsa akan pasti terjejas,” katanya.

Justeru, beliau menyarankan Jawatankuasa Pilihan Khas Parlimen untuk Pendidikan memanggil KPM untuk menjelaskan perkara ini, supaya penyelesaian jangka panjang dapat dirumuskan.

“Guru adalah katalis sangat penting dalam memajukan bangsa dan negara. Mereka mempunyai pengaruh luar biasa dalam mencorakkan keperibadian dan pemikiran generasi pelapis.

“Justeru, kebajikan mereka adalah keutamaan yang tiada kompromi. Dan jika begitu ramai guru-guru mengakhiri karier mereka pada saat mereka masih produktif dan boleh menyumbang dengan berkesan, pasti ada sesuatu yang tidak kena dengan Kementerian Pendidikan Malaysia,” katanya.


Letupan Beirut: Negara akan salur bantuan pada Lubnan

PUTRAJAYA, 17 Zulhijjah 1441H, Jumaat – Malaysia akan menghulurkan bantuan yang bersesuaian kepada Lubnan susulan tragedi letupan di Beirut, kata Menteri Luar Datuk Seri Hishammuddin Tun Hussein.

Menurutnya, Perdana Menteri, Tan Sri Muhyiddin Yassin telah bersetuju agar Malaysia menyalurkan bantuan kepada Lubnan dan menyerahkan kepada Wisma Putra untuk memikirkan sumbangan yang terbaik.

Hishammuddin berkata, Wisma Putra telah berhubung dengan perwakilan Malaysia di negara berkenaan serta wakil kepimpinan Lubnan untuk mengetahui dengan lebih lanjut mengenai situasi di tempat kejadian.

“Ini sedang diuruskan dan saya diminta menyampaikan laporan malam ini kepada perdana menteri berhubung bentuk sumbangan yang boleh kita salurkan kepada Lubnan,” katanya dalam sidang media selepas menghadiri Hari ASEAN ke-53 di sini hari ini.

Beliau berkata, Wisma Putra juga akan mendapatkan pandangan daripada anggota pasukan pengaman Batalion Malaysia (Malbatt) yang bertugas di sana berhubung bentuk bantuan yang perlu disalurkan.

Agensi Anadolu melaporkan tragedi letupan yang dipercayai berpunca daripada amonium nitrat yang disimpan di gudang di pelabuhan Beirut itu telah mengakibatkan sekurang-kurangnya 135 orang terkorban, 5,000 cedera manakala puluhan lagi masih hilang.

Ditanya mengenai lambakan pemegang kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) di Malaysia, Hishammuddin berkata beliau ada membangkitkan perkara itu dalam perbualan telefon dengan Setiausaha Negara Amerika Syarikat Michael R. Pompeo baru-baru ini.

“Saya meminta AS membantu Malaysia dengan duduk bersama-sama UNHCR untuk melihat kepada isu pelarian Rohingya dan kedudukan di negeri Rakhine,” katanya.

Beliau berkata, Malaysia bersetuju menerima pelarian Rohingya sebelum ini dengan syarat mereka akan dihantar ke negara ketiga.

“Tetapi itu tidak berlaku dan lambakan mereka yang berada di Malaysia sekarang jumlahnya begitu besar dan tidak adil kalau ada pihak tertentu yang masih lagi mendesak Malaysia menerima lebih ramai pelarian Rohingya dari Rakhine atau Bangladesh,” katanya. – Bernama


PN Perak sepakat beri laluan UMNO tanding PRK DUN Slim

KAMPAR, 7 Zulhijjah 1441H, Selasa – Perikatan Nasional (PN) negeri Perak sepakat memberi laluan kepada calon daripada UMNO untuk bertanding pada Pilihan Raya Kecil (PRK) Dewan Undangan Negeri (DUN) Slim yang akan diadakan pada 29 Ogos depan.

Keputusan itu dinyatakan sendiri oleh Pengerusi Parti Pribumi Bersatu Malaysia (Bersatu) Perak merangkap Menteri Besar Datuk Seri Ahmad Faizal Azumu.

“Alhamdulillah, semua parti dalam PN bersepakat untuk hanya menghantar satu wakil, tidak akan ada pertembungan kerana kita bersepakat hendak bagi calon pada UMNO jadi kita akan bagi sokongan sepenuhnya,” katanya.

Ahmad Faizal berkata demikian selepas menyampaikan Notis 5A dan hak milik kepada 99 peserta Rancangan Perkampungan Tersusun dan 57 peserta Rancangan Pertanian Berkelompok di Daerah Kampar di Arena Pegawai Daerah, Pejabat Daerah dan Tanah Kampar di sini, hari ini.

Mengulas lanjut, beliau berkata Bersatu juga akan turun padang membantu calon PN berkempen dalam pilihan raya kecil itu.

“Gerak kerja kami dah mula berbincang sesama parti dalam kalangan Perikatan Nasional untuk bekerjasama bagi pastikan sokongan rakyat pada calon yang akan kami ketengahkan ini dapat sokongan sepenuhnya.

Perak mempunyai 59 kerusi DUN dan 32 daripadanya dikuasai Perikatan Nasional, terdiri daripada 25 kerusi BN yang kesemuanya diwakili UMNO, Bersatu (empat) dan PAS (tiga) sementara DAP (16), Amanah (lima), PKR (tiga), Bebas (dua) serta Gerakan (satu).

PRK DUN Slim akan diadakan berikutan kematian penyandangnya Datuk Mohd Khusairi Abdul Talib pada 15 Julai lepas akibat serangan jantung. – Bernama


PAS Perak pelawa Tajuddin tanding tiket PN

KUALA LUMPUR, 25 Zulkaedah 1443H, Sabtu – Selepas digugurkan daripada Ahli Majlis Kerja Tertinggi (MKT) UMNO, Datuk Seri Tajuddin Abdul Rahman mendapat pelawaan PAS Negeri Perak untuk bertanding atas tiket Perikatan Nasional (PN).

Pesuruhjaya PAS Perak, Razman Zakaria berkata, parti itu bersedia menawarkan Tajuddin bertanding mewakili PAS jika Pasir Salak menjadi milik parti dalam pembahagian kerusi bersama PN.

Beliau berkata demikian ekoran membayangkan kemungkinan Tajuddin yang juga Ahli Parlimen Pasir Salak tidak diberi peluang bertanding lagi di kerusi tersebut pada PRU15 – mewakili Barisan Nasional (BN) – selepas digugurkan daripada MKT UMNO.

Memetik media tempatan, Razman berkata, pendirian PAS sama sekali tidak akan mencampuri urusan dalaman mana-mana parti lain.

“Tetapi sekarang telah diuar-uarkan bahawa pilihan raya akan diadakan pada bila-bila masa. Bukan sahaja oleh mereka dalam kalangan Kluster Mahkamah tetapi juga kenyataan Perdana Menteri.

“Sekiranya berlaku PRU15 dan Datuk Tajuddin tidak diberi tempat dalam BN, maka PAS Perak sedia menawarkan beliau bertanding atas tiket PN mewakili PAS.

“(Itu) sekiranya kerusi Pasir Salak itu menjadi milik PAS dalam pembahagian kerusi bersama PN,” katanya.


Kerajaan akan ambil langkah susulan titah pandangan Agong

KUALA LUMPUR, 6 Zulkaedah 1442H, Khamis – Kerajaan akan mengambil langkah-langkah susulan berdasarkan Perlembagaan Persekutuan dan undang-undang negara sebagai menjunjung titah pandangan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Pejabat Perdana Menteri dalam kenyataan hari ini, menyebut kerajaan mengambil maklum titah pandangan Seri Paduka seperti mana yang terkandung dalam kenyataan Istana Negara, semalam.

“Dalam sesi-sesi menghadap ke atas Yang di-Pertuan Agong sebelum ini, Perdana Menteri telah menyembah maklum dan menasihati Seri Paduka mengenai perjalanan pengurusan pandemik COVID-19 dan penguatkuasaan Ordinan-Ordinan Darurat,” menurut kenyataan itu.

Menurutnya selain itu, ia turut melibatkan pelaksanaan Program Imunisasi COVID-19 Kebangsaan, pakej-pakej rangsangan ekonomi dan bantuan kewangan kepada rakyat, pelaksanaan sidang Parlimen, Pelan Pemulihan Negara dan perkara-perkara lain berkaitan.

Semalam, Al-Sultan Abdullah menzahirkan pandangan bahawa persidangan Parlimen perlu diadakan secepat mungkin dan kerajaan perlu bertindak tegas mempercepat proses vaksinasi agar matlamat imuniti kelompok 80 peratus dicapai seawal mungkin.

Dalam kenyataan Istana Negara itu, Datuk Pengelola Bijaya Diraja Datuk Indera Ahmad Fadil Shamsuddin berkata, Seri Paduka menzahirkan pandangan berkenaan setelah memperhalusi semua pandangan pemimpin parti politik, Jawatankuasa Khas Bebas Darurat 2021 dan sembah taklimat pakar dari agensi-agensi kerajaan.

Seri Paduka turut menzahirkan harapan agar angka jangkitan wabak COVID-19 dapat dilandaikan dengan segera dan berpandangan vaksinasi merupakan satu-satunya ‘jalan keluar’ bagi mengawal penularan wabak itu di negara ini. – Bernama


PN tak anggap beberapa nama diumum PKR calon ‘heavyweight’

ALOR SETAR, 3 Rabiulakhir 1444H, Sabtu – Perikatan Nasional (PN) tidak menganggap beberapa nama yang diumumkan oleh Pakatan Harapan (PH) khususnya PKR untuk bertanding di kerusi Parlimen Perak sebagai calon ‘heavyweight.’

Timbalan Pengerusi PN, Datuk Seri Ahmad Faizal Azumu berkata, bagi PN, individu yang diumumkan hanya nama-nama biasa dan ia sedikitpun tidak mendatangkan kebimbangan kepada gabungan politik itu.

“Walaupun PKR anggap calon-calon yang diletakkan untuk bertanding di Perak itu sebagai ‘heavyweight’ tetapi pada kami, itu adalah nama biasa dan kami yakin dengan calon yang ada dalam kalangan kepimpinan PN di Perak.

“(Calon) Kami tidak ada kurangnya dan kami akan memperkenalkan manifesto negeri Perak untuk ditawarkan kepada seluruh rakyat Perak pada Pilihan Raya Umum (PRU) dan Pilihan Raya Negeri nanti,” katanya.

Beliau berkata demikian ketika diminta mengulas calon ‘heavyweight’ iaitu Nik Omar Nik Abdul Aziz yang akan bertanding di Parlimen Pasir Salak dan Datuk Seri Shamsul Iskandar Mohd Akin di Bagan Datuk pada PRU ke-15.

Ditanya mengenai keyakinan beliau berdepan calon Perdana Menteri PH, Datuk Seri Anwar Ibrahim yang mengumumkan bertanding di kerusi Parlimen Tambun, Ahmad Faizal yang juga Pengerusi PN Perak berkata Presiden PKR itu perlu menubuhkan kerajaan terlebih dahulu bagi membolehkannya menyandang jawatan tersebut.

“Apa-apa pun perlu berjaya tubuhkan kerajaan dahulu untuk jadi Perdana Menteri tetapi kalau dia harapkan kerjasama daripada Presiden UMNO Datuk Seri Ahmad Zahid Hamidi untuk menjadi Perdana Menteri, itu terpulang kepada dia.

“Pada saya, kami mengamalkan kerja secara berpasukan, tidak bawa seorang calon tetapi pasukan… pasukan Tambun yang akan menawarkan perkhidmatan kepada pengundi. Kita semua boleh bermimpi tapi biarlah mimpi yang pijak realiti… tapi nampaknya dia memang harap kerjasama daripada parti lain untuk jadi Perdana Menteri,” katanya.

Terdahulu, beliau menghadiri Himpunan Jentera PN Kedah yang turut disertai Pengerusi PN negeri berkenaan iaitu Datuk Seri Muhammad Sanusi Md Nor.

Pada himpunan itu, Ahmad Faizal turut memaklumkan Bersatu akan bertanding di tujuh kerusi Parlimen manakala PAS di lapan kerusi di Kedah. – Bernama


Dakwaan Bung Mokhtar bakal diganti di Sabah tak benar

KOTA KINABALU, 28 Safar 1445H, Khamis – Desas desus kononnya Datuk Seri Bung Mokhtar bakal digugurkan daripada jawatan Pengerusi Perhubungan UMNO adalah tidak benar.

Ketua UMNO Bahagian Putatan, Jeffery Nor Mohamed berkata, khabar angin itu sengaja ditimbulkan pihak tertentu untuk menggugat kestabilan UMNO.

“Ia sama sekali tidak benar dan tidak berasas. Orang tertentu yang mempunyai agenda politik sendiri menyebarkannya untuk menggugat kestabilan UMNO di negeri ini,” katanya.

Pengarah Jentera Pilihan Raya UMNO Sabah itu berkata, UMNO Sabah bersatu dan mempunyai hubungan kerja yang baik dengan Bung Moktar.

Beliau menambah, Bung Moktar telah berjaya mengukuhkan UMNO negeri selepas Barisan Nasional kehilangan kerajaan negeri pada 2018.

“Apabila pemimpin UMNO ketika itu berpaling tadah kepada parti lain, Bung Moktar terus kekal dalam parti dan bekerja keras untuk parti itu kembali ke dalam kerajaan pada pilihan raya negeri 2020.

“Kami UMNO Sabah menyokong penuh Bung Moktar untuk meneruskan kepimpinannya di negeri ini. Tidak, tiada pertikaian mengenainya.

“Mungkin ada segelintir orang yang mempunyai agenda peribadi yang cuba menimbulkan masalah. Mereka menyebarkan khabar angin untuk kepentingan politik mereka sendiri,” katanya.

Bung Moktar yang dibebaskan daripada tuduhan rasuah oleh Mahkamah Tinggi Kuala Lumpur minggu lalu, kini dilihat lebih kuat memegang parti itu di negeri itu.

Bagaimanapun, seteru politik dalaman yang didakwa bekerjasama dengan kuasa luar telah cuba menggulingkan beliau sebagai ketua Umno Sabah dalam usaha untuk bekerjasama dengan kerajaan negeri GRS yang diketuai oleh Ketua Menteri, Datuk Seri Hajiji Noor.

Pada pilihan raya negeri mengejut 2020, Bung Moktar mengetuai BN Sabah untuk bergabung tenaga dengan gabungan yang dipanggil Gabungan Rakyat Sabah (GRS). GRS diketuai Pengerusi Bersatu Sabah, Hajiji untuk menjatuhkan kerajaan negeri pimpinan Parti Warisan di bawah Datuk Seri Mohd Shafie Apdal.

Bagaimanapun, awal tahun ini, Bung Moktar menarik balik sokongan BN terhadap kerajaan negeri selepas Hajiji mengetuai ‘exodus’ besar-besaran keluar dari Bersatu Sabah pada Disember tahun lepas untuk membentuk Parti Gagasan Rakyat Sabah (Gagasan Rakyat) bagi menjadi sebahagian daripada kerajaan perpaduan peringkat persekutuan.

Hajiji berjaya mempertahankan majoritinya dengan sokongan ADUN Pakatan Harapan (PH) dan sekolompok penyokong daripada Barisan Sabah.

Semua parti adalah sebahagian daripada kerajaan perpaduan persekutuan, tetapi hubungan antara Barisan Sabah dan GRS masih menjadi perbalahan, dengan beberapa Adun BN-UMNO terus bekerjasama dengan kerajaan Hajiji.

Warisan, yang dilihat semakin mesra dengan Barisan Sabah di bawah pimpinan Bung Moktar, kekal sebagai parti pembangkang kepada GRS di peringkat negeri.


Dalang dadah selindung di balik gelaran Tan Sri, Datuk Seri

BANGI, 15 Rejab 1442H, Sabtu – Polis mengenal pasti beberapa dalang utama sindiket pengedaran dadah yang berselindung di sebalik gelaran Tan Sri dan Datuk Seri.

Sindiket berkenaan yang dikesan mempunyai rangkaian hebat, berselindung di sebalik perniagaan sah serta hidup mewah itu bagaimanapun, sukar untuk mengaitkan mereka dengan kegiatan dadah.

Ketika mendedahkan perkara itu, Ketua Polis Negara, Tan Sri Hamid Abdul Hamid Bador berkata, walaupun status mereka bergelar Tan Sri dan Datuk Seri, sudah tiba masanya mereka dibawa ke muka pengadilan kerana sudah merosakkan ribuan rakyat Malaysia dengan kemasukan dadah.

Katanya, jika selama ini, setiap kali rampasan besar mencecah jutaan ringgit, hanya individu bawahan sahaja diusik, sedangkan rangkaian utama yang berada di atas tidak terjejas.

Katanya lagi, setakat ini Jabatan Siasatan Jenayah Narkotik (JSJN) Bukit Aman dalam proses untuk mengambil tindakan terhadap sindiket dadah berkenaan.

“Paling tidak, kita akan mengambil tindakan menerusi Akta Pencegahan Jenayah (POCA) 1959.

“Jangan ingat mereka boleh berselindung di sebalik gelaran yang ada, sedangkan hakikatnya mereka adalah penyuntik dana,” katanya seperti dilapor Berita Harian, hari ini.

Dalam pada itu, beliau berkata, ancaman dadah semakin di negara ini semakin serius dan pihaknya akan membawa perkara itu ke peringkat atasan.


Batang Kali: Tragedi kedua terbesar babit kematian

KUALA LUMPUR, 2 Jamadilakhir 1444H, Isnin – Kejadian tanah runtuh di tapak perkhemahan Father’s Organic Farm di Batang Kali dekat sini pada 16 Disember lepas merupakan kejadian kedua terbesar melibatkan jumlah mangsa maut selepas runtuhan Kondominium Highland Towers pada 1993 yang mengorbankan 48 nyawa.

Tragedi pada kira-kira pukul 2.30 pagi 16 Disember itu, membabitkan 92 mangsa, dengan 61 daripadanya terselamat manakala 31 lagi terkorban, selepas berlaku runtuhan tanah hingga menimbus kawasan perkhemahan.

Kejadian menyayat hati itu meragut 18 nyawa individu dewasa dan 13 kanak-kanak, dengan 20 mayat ditemukan di sektor A, satu sektor B dan 10 lagi di sektor C di kawasan perkhemahan tersebut.

Menurut Komander Pasukan Mencari Dan Menyelamat Khas Malaysia (SMART), Mohd Khairul Jamil ketika menerima panggilan kecemasan berhubung kejadian berkenaan, pihaknya agak terkejut apabila diberitahu jumlah mangsa yang terlibat adalah 100 orang.

“Kebiasaannya sebelum ini kejadian runtuhan hanya melibatkan seramai tiga atau empat orang mangsa, bila diberitahu 100 orang mangsa terlibat dalam kejadian pada hari itu ia amat mengejutkan saya.

“Kemudian saya mengarahkan satu pasukan 10 anggota yang diketuai oleh Ketua Sektor Heavy USAR SMART, Mohamad Hafiezul Abdul Halim ke lokasi kejadian. Kejadian di Batang Kali ini merupakan kejadian kedua terbesar melibatkan mangsa yang terkorban selepas Highland Towers,” katanya dalam “Rancangan Apa Khabar Malaysia” terbitan Bernama TV hari  ini.

Dalam pada itu Mohamad Hafiezul berkata peranan pasukan beliau di lokasi kejadian adalah untuk memberi bantuan dari segi kepakaran dan khidmat nasihat agar kerja-kerja mencari dan menyelamat dapat dijalankan dengan lebih berkesan.

Beliau berkata, antara alatan yang dibawa oleh pasukannya pada hari pertama kejadian adalah ‘structural movement sensor’ yang mengawasi pergerakan tanah yang boleh membahayakan pasukan penyelamat.

“Antara lain pasukan kami juga yang memberi nasihat agar jentera berat digunakan dalam kerja mencari susulan ketebalan tanah yang dianggarkan sehingga 20 meter,” katanya.-  Bernamab


Henti guna produk kosmetik ada racun berjadual: KKM

BANGI, 17 Safar 1444H, Rabu – Kementerian Kesihatan (KKM) menggesa orang awam untuk mengelak daripada membeli dan menggunakan produk kosmetik Night Cream ForU By D Ains Beauty Empire yang dikesan mengandungi racun berjadual seperti hydroquinone, tretinoin dan btamesthasone 17-valerate.

Susulan itu, notifikasi produk kosmetik terbabit telah dibatalkan oleh Pengarah Kanan Perkhidmatan Farmasi, KKM dan tidak lagi dibenarkan untuk dijual di Malaysia.

Ketua Pengarah Kesihatan, Tan Sri Dr Noor Hisham Abdullah berkata, produk mengandungi hydroquinone, tretinoin dan btamesthasone 17-valerate adalah ubat yang perlu berdaftar dengan Pihak Berkuasa Kawalan Dadah serta hanya boleh digunakan dengan nasihat ahli profesional kesihatan.

Beliau berkata, penggunaan produk yang mengandungi bahan-bahan berkenaan tanpa pengawasan ahli profesional kesihatan boleh menyebabkan kesan sampingan tidak diingini seperti kemerahan pada kulit, iritasi dan meningkatkan risiko untuk diserap ke dalam sistem peredaran darah yang boleh membawa mudarat.

“Penjual dan pengedar produk kosmetik ini perlu menghentikan penjualan dan pengedaran produk kosmetik tersebut dengan serta-merta.

“Penjualan dan pengedaran produk kosmetik ini adalah melanggar Peraturan-Peraturan Kawalan Dadah dan Kosmetik 1984,” katanya dalam kenyataan, hari ini.

Dr Noor Hisham berkata, individu yang melakukan kesalahan di bawah peraturan ini boleh dikenakan hukuman denda tidak melebihi RM25,000 atau penjara tidak melebihi 3 tahun atau kedua-duanya untuk kesalahan pertama.

Sementara, denda tidak melebihi RM50,000 atau penjara tidak melebihi 5 tahun atau kedua-duanya bagi kesalahan berikutnya, manakala syarikat melakukan kesalahan boleh didenda sehingga RM50,000 untuk kesalahan pertama dan RM100,000 bagi kesalahan berikutnya.

“Orang awam yang sedang menggunakan produk kosmetik ini dinasihatkan untuk segera menghentikan penggunaannya dan mendapatkan nasihat daripada ahli profesional kesihatan jika mengalami sebarang ketidakselesaan atau kesan advers.

“Orang awam digalakkan untuk menyemak status notifikasi sesuatu produk kosmetik dengan melayari laman sesawang rasmi NPRA www.npra.gov.my atau melalui aplikasi ‘NPRA Product Status’ yang boleh dimuat turut daripada Google Play Store,” katanya.


Gesa SPR pantau jika aset kerajaan diguna dalam kempen Pelangai

BANGI, 19 Rabiulawal 1445H, Khamis – Suruhanjaya Pilihan Raya (SPR) digesa memantau penggunaan jentera dan aset kerajaan yang menyalahi peraturan sepanjang Pilihan Raya Kecil (PRK) Dewan Undangan Negeri (DUN) Pelangai.

SPR juga perlu memantau pemberian insentif kepada kerajaan sama ada oleh kerajaan negeri atau Kerajaan Pusat kepada rakyat sepanjang kempen berlangsung, kata Timbalan Presiden PAS, Datuk Seri Tuan Ibrahim Tuan Man.

“Pertama sekali kita desak pihak SPR untuk mengawasi penggunaan jentera kerajaan dan aset-aset kerajaan dalam tempoh kempen pilihan raya ini.

“Nampaknya ia berlaku secara berleluasa dan jelas bercanggah dengaan peraturan yang ada,” katanya dalam kenyataan, hari ini.

Justeru, beliau berharap SPR memandang serius perkara berkenaan dan mengambil tanggungjawab tersebut dengan tindakan sewajarnya.

“Kita harapkan pihak pemantau juga perlu membuat laporan segera kepada SPR. Kita juga harapkan SPR mengambil tindakan yang sesuai.

“Selain penggunaan jentera kerajaan serta kehadiran pegawai-pegawai agensi kerajaan negeri, perlu juga pemantauan bagi pemberian insentif ‘durian runtuh’ kepada rakyat yang akan membuang undi nanti,” katanya.

Terdahulu, Pengerusi SPR, Tan Sri Abdul Ghani Salleh menetapkan tarikh 7 Oktober 2023 sebagai hari mengundi.

PRK DUN Pelangai diadakan susulan kematian penyandangnya Datuk Seri Johari Harun, 53, akibat nahas pesawat terhempas di Shah Alam, Selangor pada 17 Ogos lepas.

Seramai 16,456 pengundi layak menunaikan tanggungjawab masing-masing dalam PRK itu termasuk 36 anggota polis dan tiga Pengundi Tidak Hadir Luar Negara.


Rakaman video Bella cedera, diselamatkan saksi ditayang di mahkamah

KUALA LUMPUR, 17 Zulkaedah 1443H, Jumaat – Mahkamah Sesyen di sini hari ini ditunjukkan dua rakaman video yang memaparkan kecederaan dialami remaja perempuan sindrom down berusia 13 tahun dikenali sebagai Bella yang diselamatkan oleh seorang saksi.

Dua video berdurasi enam minit 32 saat dan 41 saat itu dimainkan semasa pemeriksaan utama oleh Timbalan Pendakwa Raya Zilfinaz Abbas pada perbicaraan kes Pengasas Rumah Bonda Siti Bainun Ahd Razali di hadapan Hakim Izralizam Sanusi.

Kedua-dua video tersebut telah dianalisis oleh saksi pendakwaan ke-10, Juruanalisa Unit Siasatan Audio Video Makmal Forensik Polis Diraja Malaysia (PDRM) Inspektor Mior Samsul Abd Rahman.

Selepas video itu dipaparkan, mahkamah menangguhkan prosiding selama lima minit bagi memberi ruang kepada Zilfinaz untuk menenangkan diri yang sebak selepas melihat dua video tersebut.

Terdahulu, Mior Samsul dalam pernyataan saksinya berkata, pada 22 Julai 2021, beliau menerima permohonan analisis berkaitan kes tersebut dan menerima barang kes iaitu sebuah telefon bimbit jenama iPhone bersama satu sim kad Maxis yang dihantar oleh Inspektor Suhaili Mahad.

“Pada 9 Ogos 2021 pukul 9 pagi, saya telah menjalankan proses mengekstrak data yang dikehendaki dari telefon bimbit itu dengan menggunakan perisian XRY. Fail yang telah dikeluarkan dari telefon bimbit tersebut adalah video berdurasi enam minit 32 saat dan video berdurasi 41 saat,” katanya.

Saksi itu berkata, permohonan pegawai penyiasat dalam kes itu adalah untuk menjelaskan gambar kecederaan daripada video bertarikh 24 Jun 2021.

“Saya telah rakam dan menganalisis imej yang dikehendaki dari video yang telah dikeluarkan dari telefon bimbit secara kaedah zooming dan sharpness dengan menggunakan perisian yang dinamakan video investigator.

“Setelah proses analisis selesai, saya telah cetak lapan muka surat imej yang dikehendaki dan menyediakan satu laporan analisis,” katanya.

Siti Bainun, 30, menghadapi dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.

Dia dituduh melakukan perbuatan itu di sebuah kondominium di Wangsa Maju di sini antara Februari dan Jun 2021. Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Perbicaraan di hadapan Izralizam bersambung 29 Jun. – Bernama


PH dijangka umum calon PRN Melaka esok

MELAKA, 28 Rabiulawal 1443H, Khamis – Calon Pakatan Harapan (PH) yang bakal bertanding pada Pilihan Raya Negeri (PRN) Melaka dijangka diumumkan esok.

Pengerusinya, Datuk Seri Anwar Ibrahim dijangka mengumumkan 28 calon yang bakal membawa cabaran PH untuk mengekalkan kerusi sedia ada, selain merampas kerusi Barisan Nasional (BN) dan Perikatan Nasional (PN).

Bagaimanapun, Timbalan Pengerusi PKR negeri, Datuk Gue Teck seperti dilapor BH Online berkata, lokasi serta waktu pengumuman masih dibincangkan antara PKR, Parti Amanah Negara (Amanah) dan DAP.

Terdahulu, PH mengumumkan gabungan berkenaan telah selesai mengagihkan kerusi ditandingi komponennya dan sepakat menggunakan logo PH dalam PRN Melaka 20 November ini.

Anwar berkata, daripada keseluruhan 28 kerusi Dewan Undangan Negeri (DUN), PKR akan bertanding di 11 kerusi, Amanah (9) dan DAP (8) kerusi.


7 maut hospital rawat pesakit COVID-19 di Romania terbakar

BUCHAREST, 25 Safar 1443H, Sabtu – Sekurang-kurangnya tujuh orang maut susulan kebakaran di sebuah unit rawatan rapi (ICU) Romania yang merawat pesakit COVID-19.

Rakaman video menunjukkan pesakit melompat keluar dari tingkap dari tingkat bawah hospital dan anggota bomba membawa mangsa keluar.

Pada awalnya, unit tindak balas kecemasan negara itu mengatakan sembilan orang meninggal dunia, bagaimanapun Menteri Pengangkutan, Lucian Bode kemudian berkata, berlakunya salah faham antara anggota bomba dan kakitangan hospital.

Anggota bomba memadamkan kebakaran di hospital di timur kota Constanta sekitar jam 7.55 pagi waktu tempatan, selepas membawa pasukan tambahan dari daerah berdekatan.

Keluarga pesakit berkumpul di luar hospital sebagai tunjuk perasaan dan pihak pendakwaan telah memulakan siasatan mengenai punca kebakaran.

Terdapat lebih 12,500 pesakit COVID-19, termasuk 373 kanak-kanak, dirawat di hospital Romania pada Jumaat, termasuk 1,391 di ICU.

Jumlah jangkitan COVID-19 baru di Romania mencapai 10,887 semalam dan ICU di seluruh negara kehabisan ruang.

Romania mempunyai kadar vaksinasi kedua terendah dalam 27 negara Kesatuan Eropah (EU).

Bahkan sebelum pandemik itu, sistem rawatan kesihatan Romania berada di bawah tekanan, dibelenggu rasuah, ketidakcekapan dan pengurusan yang dipolitikkan.

Negara itu mempunyai salah satu infrastruktur penjagaan kesihatan yang paling kurang dibangunkan di EU. – Agensi


KKM, SPR masih bincang SOP PRU15

PETALING JAYA, 2 Rabiulakhir 1444H, Jumaat – Kementerian Kesihatan (KKM) masih dalam peringkat perbincangan dengan Suruhanjaya Pilihan Raya (SPR) bagi memuktamadkan prosedur operasi standard (SOP) Pilihan Raya Umum ke-15 (PRU15).

Menteri Kesihatan, Khairy Jamaluddin berkata, perkembangan lanjut berhubung SOP tersebut akan diumumkan dalam masa terdekat.

“Masih lagi (SOP PRU15) dalam perbincangan. SPR telah minta maklum balas dari KKM.

“Ada beberapa perkara yang SPR boleh buat, ada yang mungkin mereka sukar untuk buat. Jadi, KKM akan beri maklum balas dalam sehari dua ini,” katanya kepada pemberita selepas merasmikan Persidangan Komanwel dan Luka Global Ke-4 (2022), di sini hari ini.

KKM sebelum ini telah mengesyorkan kepada SPR berhubung beberapa SOP PRU15 supaya ia diadakan dalam keadaan ‘Pilihan raya selamat COVID-19’ dengan mengambil kira kepentingan orang ramai agar tidak dimudaratkan dengan kehadiran pesakit COVID-19.

Mengenai pemilihan Malaysia sebagai tuan rumah bagi Persidangan Komanwel dan Luka Global Ke-4 2022 itu, Khairy menyifatkan pemilihan itu sebagai pengiktirafan kepada Malaysia yang terpilih menerusi Mesyuarat Persatuan-persatuan Luka Sedunia.

Katanya, Malaysia turut terpilih menjadi tuan rumah bagi penganjuran Kongres Persatuan Penyembuhan Luka Sedunia 2026 menerusi bidaan yang diadakan di Abu Dhabi pada Mac lepas.

“Ini adalah pengiktirafan dan penghormatan besar kepada Malaysia apabila kita (Malaysia) dilihat sebagai antara negara peneraju dalam bidang penjagaan luka,” katanya.

Mengenai perkhidmatan rawatan dan penjagaan luka, Khairy berkata KKM akan menambah baik perkhimatan tersebut dalam tempoh lima tahun akan datang bagi membolehkan setiap pesakit menerima rawatan sepatutnya termasuk individu yang terlantar di rumah.

“Untuk lima tahun akan datang, lebih banyak tumpuan akan diberikan terhadap perkhidmatan kesihatan khususnya di peringkat komuniti,” katanya dan menambah kerajaan memperuntukkan RM5 juta setiap tahun kepada fasiliti kesihatan kerajaan bagi memenuhi keperluan rawatan penjagaan luka.-  Bernama